Empat beradik hangus terbakar

STAFFORDSHIRE: Empat kanak-kanak maut dalam satu kebakaran yang berpunca daripada letupan gas di Sycamore Lane, kawasan perumahan ladang di Highfields Stafford, pagi tadi.

DailyMail melaporkan, kebakaran yang berlaku di sebuah unit rumah teres mengorbankan empat adik-beradik iaitu Riley Holt, lapan; Keegan Unitt, enam; Olly Unitt, tiga; dan Tilly Rose Unitt, empat tahun.

Ibu kesemua mangsa, Natalie Unitt, 24, bapa Chris Moulton, 28, dan adik bongsu Jack, dua tahun, mengalami kecederaan ringan dan dijangka pulih selepas tersedut asap kebakaran.

Menurut saksi, Natalie berjaya menyelamatkan diri daripada kebakaran dan mengetuk pintu jiran untuk meminta bantuan, manakala bapa kanak-kanak itu dilihat melompat dari tingkap sambil mendukung anak kecil mereka.

Jiran yang menyaksikan kebakaran itu, berkata kebakaran dilihat bermula di salah sebuah bilik tidur belakang yang menempatkan kanak-kanak berkenaan sebelum ia merebak ke seluruh rumah.

“Terdapat beberapa letupan kecil, yang kedengaran seperti bunga api. Api menjadi marak pada satu ketika, memaksa mereka keluar dari bumbung.”

Jurucakap Polis Staffordshire berkata: “Pada jam 2:40 pagi (waktu tempatan), pegawai polis, bomba dan ambulans cuba memadam kebakaran serius di sebuah rumah di kawasan Highfields di Stafford.

“Selepas melakukan pencarian, kami mengesahkan empat kanak-kanak itu maut di tempat kejadian,” katanya. – Agensi

“Selepas melakukan pencarian, kami mengesahkan empat kanak-kanak itu maut di tempat kejadian,” katanya.- Agensi


Gajah Pygmy Di Lahad Datu Dipercayai Mati Akibat Keracunan

LAHAD DATU: Seekor gajah betina dewasa yang ditemui mati di Ladang Bagahak 1, dekat sini, Rabu lalu, dipercayai mengalami keracunan akut sehingga menyebabkan kegagalan fungsi organnya.

Pegawai Jabatan Hidupan Liar (JHL) Sabah di Lahad Datu, Sylvester Saimin, berkata, hasil bedah siasat mendapati tiada kesan kecederaan luaran dan darah mengalir dari orifis rektum (lubung dubur), mulut dan telinga haiwan itu.

Organ gajah berumur antara 30 dan 35 tahun itu dilaporkan mengalami hepatomergali (hati membengak) selaras dengan tanda-tanda keracunan, katanya kepada pemberita. di sini. hari ini.

Beliau berkata anggota pasukan veterinar JHL diketuai Dr Nabila Sarkawi dari Pusat Pemuliharaan Orang Utan Sepilok (SORC) menjalankan bedah siasat terhadap bangkai gajah itu kira-kira jam 2.30 petang semalam dan mengambil sampel untuk dihantar ke Jabatan Kimia.

Gajah itu dipercayai telah mati lebih 72 jam sebelum ditemukan kira-kira jam 10 pagi pada hari berkenaan oleh pihak pengurusan ladang itu, katanya.

Beliau berkata siasatan lanjut akan dijalankan untuk mengenal pasti sumber keracunan tersebut.

Semalam, Timbalan Ketua Menteri, Datuk Christina Liew, berkata, penemuan terbaru itu menjadikan jumlah kematian gajah di Sabah meningkat kepada lima ekor sejak awal tahun ini.


PM Umum PKP Seluruh Negara

KUALA LUMPUR: Perdana Menteri Muhyiddin Yassin mengumumkan perintah kawalan pergerakan (PKP) dikuatkuasakan di seluruh negara.

Muhyiddin berkata, larangan rentas daerah dan negeri serta larangan aktiviti sosial, sukan, dan pendidikan berkuatkuasa 10 Mei hingga 6 Jun, manakala larangan dan arahan lain berkuatkuasa 12 Mei hingga 7 Jun.

Sepanjang tempoh itu, semua sektor ekonomi dibenarkan beroperasi.

Pelajar yang akan menduduki peperiksaan antarabangsa bagaimanapun dikecualikan, manakala pusat asuhan kanak-kanak, tabika, taska dan tadika dibenarkan beroperasi mengikut SOP ditetapkan bagi membantu urusan kerja ibu bapa atau penjaga.

Sepanjang sambutan Aidilfitri pula, ziarah rumah ke rumah dan ziarah kubur tidak dibenarkan.

“Solat sunat Aidilfitri di masjid dan surau dibenarkan dengan kehadiran jemaah tidak melebihi 50 orang bagi masjid dan surau yang boleh memuatkan lebih 1,000 jemaah dan 20 orang bagi masjid dan surau yang boleh memuatkan kurang daripada 1,000 jemaah.

“Had bilangan jemaah yang sama terpakai bagi solat fardu dan solat Jumaat.

“Operasi rumah ibadat bukan Islam juga akan diperketatkan dan SOP bagi rumah ibadat bukan Islam ditetapkan oleh Kementerian Perpaduan,” katanya dalam kenyataan.

Bagi kenderaan, bilangan orang dalam kenderaan persendirian, teksi dan e-hailing dihadkan kepada tiga orang sahaja termasuk pemandu.

Katanya, SOP terperinci bagi semua larangan dan arahan yang terkandung dalam PKP ini akan diumumkan oleh Majlis Keselamatan Negara (MKN).

Dalam pada itu, Perdana Menteri berkata kerajaan akan terus menggunakan sistem amaran awal Hotspot Identification for Dynamic Engagement (HIDE) untuk memantau premis dan kawasan hotspot Covid-19 serta mengambil tindakan susulan seperti yang telah diputuskan.

“Saya berharap semua rakyat terus berdisiplin dan mematuhi SOP bagi memutuskan rantaian jangkitan Covid-19. Yang terbaik ialah duduk di rumah atau ‘stay at home’ untuk bersama-sama melandaikan lengkuk jangkitan Covid-19.

“Kita telah berjaya melandaikan lengkuk jangkitan Covid-19 dalam gelombang pertama dan kedua penularan wabak ini. Saya ingin mengingatkan gelombang ketiga yang sedang kita hadapi ini lebih ganas dan kritikal. Kita masih belum menang,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa Tampar Anak Sampai Mata Kiri Tersembul Keluar Dari Soket Mata

Tergamak seorang bapa menampar anak lelakinya dengan kuat sehingga menyebabkan mata kiri mangsa tersembul keluar dari soket mata.

Menurut laporan, kejadian yang mengerikan itu berlaku di Tlaxiaco, Oaxaca, Mexico, kira-kira sebulan lalu.

Mangsa segera dibawa ke hospital oleh ibunya, namun hospital tersebut tidak dapat merawat mangsa kerana kekurangan doktor pakar.

Kanak-kanak yang berusia dua tahun itu dikhuatiri hilang pengelihatan mata kiri.

Difahamkan sebelum kejadian itu berlaku, ibu mangsa memaklumkan terdapat bintik-bintik putih seakan-akan jerawat pada mata kiri anaknya.

Si bapa kemudian menampar mangsa sehingga mata mangsa mula membengkak akibat trauma periorbicular dan tersembul keluar dari soket mata.

Pihak hospital percaya, ada tumor di bahagian mata kiri mangsa dan impak dari tamparan itu memburukkan lagi situasi mnagsa.

Tidak diketahui sama ada suspek telah ditahan atau sebaliknya.


Kadar Jangkitan COVID-19 Indonesia Atasi China

JAKARTA: Angka korban COVID-19 Indonesia kini melebihi China, selepas negara Asia Tenggara itu melaporkan 1,752 kes jangkitan semalam.

Jangkitan di Indonesia yang disahkan Kementerian Kesihatannya kini berjumlah 84,882 kes, melebihi jumlah rasmi jangkitan di China sebanyak 83,644 kes.

Jurucakap Kementerian Kesihatan, Achmad Yurianto, berkata angka kematian akibat COVID-19 pula meningkat kepada 4,016 orang selepas 59 kematian dilaporkan semalam.

Indonesia secara konsisten merekodkan lebih 1,200 kes harian sejak awal Julai lalu.

Negara dengan kepadatan penduduk keempat tertinggi dunia itu secara berperingkat membuka semula ekonominya bermula Jun lalu.

Pihak berkuasa Jakarta sudah pun membatalkan rancangan untuk membuka kembali pawagam bulan ini selepas lonjakan kes jangkitan harian.

Beberapa larangan sosial dan sekatan perjalanan di bandar raya yang mempunyai kira-kira 10 juta penduduk akan dikekalkan bagi tempoh dua minggu lagi. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tolak UMNO & PAS, Sabah Tidak Perlukan Budaya Ekstremis Agama

MEMBAKUT: Rakyat Sabah di Kimanis diminta menolak sebarang usaha pihak luar untuk mengembangkan unsur ekstremism agama yang boleh mengakibatkan perpecahan perpaduan.

Demikian kata Timbalan Ketua Menteri Datuk Seri Wilfred Madius Tangau merangkap Presiden Upko dalam ucapan beliau sempena sambutan Hari Krismas dan Tahun Baharu 2020 di sini pada Sabtu.

“Memang di Sabah kita sudah biasa, kita boleh mengucapkan Selamat Hari Raya, Kotobian Tadau Tagayo do Kaamatan, Merry Christmas kepada kawan-kawan kita.

“Tetapi di semenanjung ini sudah dipersoalkan dan bahawa hanya orang-orang tertentu sahaja yang boleh mengucapkan Merry Christmas. Kalau ada orang yang berkata begitu kita mestilah berhati-hati,” katanya.

Pada pendapat beliau, PSS atau Pas Sementara Sabah bukanlah sesuatu yang harus ditakuti kerana ianya hanya setakat pentadbiran.

“Rakyat tidak harus takut kepada PSS tapi apa yang kita harus berhati-hati adalah Pas,” katanya, sambil menambah bahawa “kita harus elakkan Sabah daripada mempunyai pelampau agama.”

“Seperti kata Ketua Menteri Datuk Seri Mohd Shafie Apdal, kita berlainan tapi kita orang Sabah, hati kita satu,” katanya disambut dengan tepukan para hadirin.

“Jangan termakan dengan kata-kata mereka (Umno/Pas) … yang kita mahu tolak di Sabah adalah parti yang kali-kali mau jadi tuan. Kita mahu tolak Umno dan Pas,” katanya.

Beliau membuat pesanan ini kerana terdapat laporan bahawa lebih kurang 1,000 penyokong Pas kini berada di sini untuk berkempen bagi Umno dalam Pilihan Raya Kecil Parlimen Kimanis

Sementara itu, seperti Menteri Pembangunan Infrastruktur Datuk Peter Anthony, Madius juga turut merakamkan penghargaan kepada Shafie atas keperihatinan untuk menghadiahkan tambahan sehari cuti umum Krismas iaitu pada 24 Disember baru-baru.-SabahNewsToday


Buka Sempadan Sabah Sekarang, Kerajaan Negeri Diberitahu

KOTA KINABALU: Ekonomi dan industri pelancongan Sabah hanya akan pulih secara signifikan selepas menerima kembali pengunjung antarabangsa, kata kumpulan pelancongan dan perniagaan yang menggesa sempadan negeri berkenaan dibuka semula.

Presiden Persatuan Ejen Pelancongan dan Pengembaraan Sabah Winston Liaw, berkata pelancongan menjadi sektor terjejas teruk akibat wabak.

Sebelum wabak, kemasukan pelancong ke negeri itu banyak menyumbang kepada keluaran dalam negara kasar (KDNK) Sabah.

Lebih 90% tenaga kerja dalam industri pelancongan membabitkan rakyat Sabah, termasuk penduduk di kawasan luar bandar turut merasai limpahan manfaat itu, katanya.

“Namun, disebabkan Covid-19, segalanya terhenti. Memandangkan lebih 90% penduduk telah menerima vaksin lengkap, sudah tiba masanya Sabah membuka sempadan antarabangsa,” katanya dalam sidang media bersama 18 kumpulan pelancongan serta perniagaan Sabah.

Liaw berkata, negeri itu boleh memulakan dengan Laluan Perjalanan Lengkap Vaksin (VTL) antara Kota Kinabalu dan bandar seperti Shenzhen, Seoul, dan Taipei, atau negara seperti Singapura.

Beliau menyuarakan harapan bahawa sempadan antarabangsa dapat dibuka semula menjelang akhir Februari.

Menurutnya, hotel dan kemudahan hospitaliti menunjukkan kesan positif selepas kerajaan Sabah membenarkan perjalanan antara daerah, tahun lalu.

Bagaimanapun, katanya, kesan terhadap keseluruhan industri pelancongan masih rendah disebabkan kuasa belanja terhad pengembara tempatan.

“Kami masih menyasarkan kemasukan antarabangsa,” katanya.

Tambahnya, sebelum wabak melanda, pengembara dari China merangkumi 60-70% pelancong asing, disusuli kemasukan pelancong dari Korea.

“Pelancong inilah yang sanggup berbelanja,” katanya.

Dalam pada itu, Presiden Persatuan Perusahaan Kecil dan Sederhana (PKS) Foo Ngee Kee, berkata jangkitan tetap terkawal selepas kerajaan negeri membenarkan “dine-in” di premis makanan walaupun itu melanggar arahan persekutuan ketika itu.

“Tindakan berani itu menyelamatkan ramai pekerja di Sabah,” katanya.

Berikutan itu, katanya, kerajaan sewajarnya menggunakan pendekatan sama dalam menguatkuasakan prosedur operasi standard (SOP) selepas membuka semula sempadan antarabangsa, dengan melaksanakan beberapa pengubahsuaian. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin Sama Seperti Najib, Kata Dr M

KUALA LUMPUR: Dr Mahathir Mohamad tidak menolak pemerintahan Perdana Menteri, Muhyiddin Yassin masa ini sama seperti bekas Perdana Menteri Najib Razak yang menggunakan wang untuk membeli sokongan.

Pengerusi Pejuang itu berkata bezanya cuma Muhyiddin belum mencuri wang, tetapi menggunakan jawatannya dalam kerajaan dengan duit dibayar supaya dapat sokongan.

“Ya, memang pun kita dapati apabila Muhyiddin amik alih, kita beri masa padanya untuk tunjukkan apa caranya.

“Kita dapati bahawa caramya sama dengan Najib, iaitu gunakan wang untuk beli sokongan, beri jawatan dengan gaji tinggi pada siapa saja yang sokong,” katanya pada sidang media Pejuang melalui aplikasi Zoom.

Dalam pada itu, Mahathir berkata jika Pejuang tidak dibenarkan untuk didaftar, Pilihan Raya Umum (PRU) kali ini akan lebih berat sebelah kerana kerajaan sahaja boleh bertanding.

Katanya, ini sama seperti Najib ketika membatalkan penyertaan Pakatan Harapan (PH) dan PPBM sebelum PRU14.

“Sekarang ini ada kemungkinan mereka nak tentukan dalam PRU mereka sahaja boleh bertanding dan akan dapat kemenangan. Ini haram sebab bertentangan dengan undang-undang.”

Mahathir juga mendedahkan Maszlee Malik dan Syed Saddiq Abdul Rahman ditawarkan jawatan sebelum ini supaya memberi sokongan pada Muhyiddin.- FMT


‘Kalau polis gagal, ada yang hilang nyawa’

KUALA LUMPUR: “Kalau polis gagal, mungkin ada yang kehilangan nyawa.”

Itu penegasan Timbalan Menteri Dalam Negeri, Datuk Mohd Azis Jamman dalam mempertahankan polis yang menjalankan tugas dengan baik dalam mengawal rusuhan di Kuil Sri Maha Mariamman di USJ 25 Subang Jaya, awal pagi tadi.

Kenyataannya itu menyangkal dakwaan beberapa menteri dan Ahli Parlimen yang mendakwa polis tiba lewat serta tidak berkesan dalam bertindak mengawal insiden berkenaan.

Mohd Azis berkata, polis menerima maklumat mengenai kekecohan di kuil berkenaan pada jam 2.40 pagi dan tiba di lokasi kira-kira 10 minit kemudian.

Bagaimanapun, katanya, kereta peronda polis yang tiba di lokasi kejadian dilempar dengan objek dan dihalang oleh kumpulan individu yang berkumpul di hadapan kuil berkenaan, hingga memaksa mereka memanggil pasukan sokongan.

“Ketika memanggil pasukan sokongan suasana belum tegang, tapi apabila bantuan tiba, keadaan menjadi kurang terkawal.

“Polis terus meminta bantuan Pasukan Simpanan Persekutuan (FRU).

“Mengikut laporan yang saya terima, FRU tiba di lokasi sekitar jam 3 lebih, maka dakwaan FRU sampai jam 6 pagi itu tidak tepat.

“Polis menjalankan tugas dengan baik. Buktinya, tiada kemalangan jiwa berlaku dan keadaan sekarang terkawal, menandakan polis menjalankan tugas dengan cekap serta mematuhi prosedur operasi standard (SOP),” katanya ketika ditemui di lobi Parlimen, hari ini.

Terdahulu, Menteri di Jabatan Perdana Menteri, P Waytha Moorthy yang membacakan kenyataan bersama beberapa menteri, mendakwa hanya satu kereta peronda Polis Daerah Subang Jaya tiba di tempat kejadian pada jam 4.15 pagi, manakala FRU pula tiba jam 6 pagi.

Waytha Moorthy turut menggesa tindakan disiplin dikenakan terhadap anggota polis Daerah Subang Jaya kerana mengeluarkan kenyataan salah apabila mengatakan punca rusuhan itu adalah perselisihan faham antara dua kumpulan India mengenai perpindahan kuil.

Mohd Azis berkata, kenyataan dikeluarkan di Facebook Polis Daerah Subang Jaya itu hanya kesilapan dan ia sudah diperbetulkan.

“Semua pemimpin politik dan badan bukan kerajaan (NGO) berhenti keluarkan kenyataan yang boleh mencetuskan ketegangan kaum dan beri ruang polis menjalankan tugas,” katanya.

Ditanya sama ada polis akan menyiasat EXCO Pemberdayaan dan Pembangunan Sosio Ekonomi dan Kerajaan Prihatin Selangor, V Ganabatirau kerana mengeluarkan kenyataan berbaur perkauman, Mohd Azis berkata, polis menumpukan siasatan mencari dalang di sebalik rusuhan itu.

“Ini tiada kaitan dengan isu agama atau bangsa, ia isu pertikaian tanah antara pihak swasta dan kuil,” katanya.

Mengenai sama ada wujud dalang yang menghantar sekumpulan 50 individu menyerang kuil itu, Mohd Azis berkata, polis akan bertindak jika siasatan mendapati ada pihak yang mengupah pihak tertentu untuk menimbulkan kekacauan.- Berita Harian


(VIDEO) “Aku Belum Ada Duit, Sila Berambus!’ Makcik Pukul Lelaki Datang Menagih Hutang RM78

Tular di media sosial video seorang wanita mengamuk apabila didatangi lelaki yang menagih hutangnya.

Bukan sahaja marah, malah wanita terbabit tergamak melempar batu dan memukul mangsa dengan penyapu untuk menghalaunya dari perkarangan rumah.

Sementara itu, datang seorang wanita yang dipercayai jirannya menasihatkan mangsa untuk beredar sebelum kejadian menjadi semakin buruk.

Insiden pergaduhan di antara dua pihak berkenaan viral di media sosial sejak Khamis, 28 November 2019.

Berdasarkan video itu, mangsa sedang menagih hutang daripada wanita bertudung labuh unggu itu.

Namun dia menjelaskan dia belum mempunyai wang untuk membayarnya dan bertindak menghalau lelaki itu dengan cara kasar.

“Aku belum ada duit, pergi kau dari sini!” katanya sambil menghayun penyapu pada mangsa.

Wanita itu juga meminta mangsa tidak merakam videonya tetapi permintaannya itu tidak dipedulikan. Mangsa berkata, dia hanya datang menuntut hutang Rp260,000 (RM76) seperti yang dijanjikan.

“Aku di sini cuma datang untuk menagih hutang,” kata mangsa.

Berang dengan lelaki itu yang masih tidak beredar, dia mengambil penyapu untuk memukul mangsa dan memintanya berambus dari situ.

Malah dia juga mengambil batu dan dilempar ke arah mangsa.

Selepas melemparkan batu itu, dia sempat menghamun mangsa dengan kata-kata kesat.

“Udah, pulang aja. Kalau tak, nanti kamu cedera,” kata jiran wanita itu yang datang meleraikan pergaduhan mereka.

Tidak diketahui lokasi tepat kejadian itu berlaku, namun berdasarkan bahasa yang diungkapkan dalam video itu adalah bahasa Jawa.


Shafie Masih Calon PM, Kata Tun M

SHAH ALAM: Presiden Parti Warisan Sabah (Warisan), Datuk Seri Mohd Shafie Afdal masih calon Perdana Menteri blok pembangkang walaupun gagal mempertahankan kerajaannya dalam Pilihan Raya Negeri (PRN) Sabah semalam.

Pengerusi Penaja Parti Pejuang Tanah Air (Pejuang), Tun Dr Mahathir Mohamad berkata, Ahli Parlimen Semporna itu tetap akan dinamakan sebagai calon Perdana Menteri jika mereka menang Pilihan Raya Umum ke-15 (PRU-15) akan datang.

“Dia masih (salah) satu dari calon,” katanya seperti dilaporkan portal berita, The Malaysian Insight (TMI) hari ini.

Diminta mengulas mengenai kekalahan Warisan, Ahli Parlimen Langkawi itu kecewa kerana beliau berharap pengundi di Sabah akan menolak Perikatan Nasional (PN) dan sekutunya.

“(Sudah tentu) saya kecewa. Saya harap rakyat Sabah menolak orang yang menggunakan cara tidak betul untuk ambil alih kerajaan.

“Mereka dengan sengaja meruntuhkan kerajaan dengan membayar ADUN (Ahli Dewan Undangan Negeri) untuk lompat (tinggalkan parti).

“Kalau ini jadi satu amalan di Malaysia, tamatlah demokrasi kerana mereka yang ada duit boleh beli mana-mana kerajaan,” katanya.

Bagaimanapun, bekas Perdana Menteri itu tetap mengucapkan tahniah kepada Gabungan Rakyat Sabah (GRS) dan berharap keputusan itu akan membawa ke arah kestabilan negeri itu.

“Saya ucap tahniah pada mereka yang menang (PRN Sabah). Saya harap dengan ini keadaan di Sabah akan jadi lebih stabil dan tiada lagi percubaan untuk rampas kerajaan,” katanya.- SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lori Tangki Minyak 10 Tan Terbabas, Pemandu Cedera Parah

KENINGAU: Seorang pemandu lori tangki diesel 10 tan cedera parah apabila kenderaannya terbabas lalu terbakar di Ulu Bariawa Jalan Kimanis pagi tadi.

Pegawai Bomba Kanan Dua (2) Tonny Sipin berkata lori yang membawa muatan minyak diesel berkenaan terbakar 100 peratus di lokasi kejadian.

“Dalam kemalangan tersebut, terdapat seorang mangsa terlibat mengalami cedera parah.

“Mangsa berusia 49 tahun diberikan rawatan awal oleh anggota Pasukan Perkhidmatan Perawatan Kecemasan (EMRS) seterusnya diserahkan kepada Ambulans dan dibawa ke Hospital untuk mendapatkan rawatan lanjut,” katanya.

Pasukan Bomba menggunakan foam atau buih untuk memadamkan api.

Katanya, Balai Bomba dan Penyelamat (BBP) Keningau menerima panggilan kecemasan tersebut pada jam 6.33 pagi.

“Seterusnya menggegaskan anggota seramai sembilan orang ke lokasi untuk operasi pemadaman kebakaran.

“Operasi terkawal pada pukul 7.12 pagi dan tamat pada jam 9.04 pagi,” katanya.


Tolong ‘Abah’, Seru Muhyiddin Kepada Rakyat Sabah

KOTA KINABALU: Perdana Menteri Muhyiddin Yassin merayu kepada rakyat Sabah supaya membantunya meletakkan Perikatan Nasional (PN) sebagai kerajaan negeri selepas ini.

Membahasakan diri sebagai “abah”, Muhyiddin mengajak rakyat untuk beralih daripada kerajaan Warisan Plus kepada PN, untuk hubungan yang lebih utuh antara negeri dan persekutuan sekali gus lebih banyak bantuan disalurkan kepada Sabah.

Pemimpin PN itu berkata, kerajaan persekutuan sudah menyediakan banyak pembangunan terutama di kawasan luar bandar di Sabah namun masih banyak yang diperlukan.

Bercakap dalam lawatan ke projek perumahan penduduk Tanjung Keramat di Putatan hari ini, beliau berkata: “Saya tahu kerajaan negeri telah menyediakan ini tetapi bergantung kepada mereka sahaja tidak cukup.”

Katanya, beliau membuat ucapan sama dalam kunjungan ke Sandakan baru-baru ini namun “sebilangan orang dari pihak sana” marah padanya.

“Mereka berkata ‘tidak perlu berkata seperti itu kerana kami sudah menghabiskan banyak belanja’. Tetapi saya ingin bertanya, berapa banyak? Itulah sebabnya negeri memerlukan kerjasama dan sokongan erat kerajaan persekutuan. Lagi rapat lagi bagus lebih banyak peruntukan boleh kita sediakan.

“Itulah sebabnya kita mahu orang Sabah tolong saya…ini abah, walaupun tidak terlalu tua.

“Kita perlu pastikan dapat tukar kerajaan negeri dan menjadikannya kerajaan PN bersama rakan kita yang lain,” kata Muhyiddin.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dewan Bedah Hospital Semporna Beroperasi Hari Ini

SEMPORNA: Hospital Semporna terus mengorak langkah apabila secara rasminya memulakan pembukaan dewan bedahnya hari ini selepas 13 tahun pembedahan tidak dilaksanakan di hospital itu.

Ketua Pengarah Kesihatan Tan Sri Dr Noor Hisham Abdullah berkata, dewan bedah yang siap dinaik taraf itu membolehkan pembedahan perkhidmatan Obstetric dan Ginekologi akan dapat dilaksanakan dengan bantuan pakar dari Hospital Tawau.

Menurutnya, pembedahan lain pula akan dimulakan secara berperingkat.

Katanya, dengan itu, kesiapsiagaan di Hospital Semporna dan juga kawasan pantai timur Sabah dapat dipertingkatkan bagi menghadapi pandemik Covid-19.

“Pembedahan membabitkan pesakit Covid-19 juga akan dilaksanakan di Dewan Bedah Hospital Semporna.

“Tidak semua pembedahan perlu dirujuk ke Hospital Tawau seterusnya membolehkan kapasiti Hospital Tawau dioptimakan sepenuhnya,” katanya menerusi kenyataan di Facebook rasminya, malam tadi.

Sementara itu, Pengarah Hospital Semporna Dr Mohd Syahfadzreen Yunus berkata, ketika ini hospital itu mempunyai kapasiti 1,411 buah katil bagi menempatkan pesakit Covid-19 selain Pusat Kuarantin dan Rawatan Covid-19 berbanding kekuatan asal yang hanya mempunyai kapasiti 70 buah katil.

“Kita juga dalam persediaan untuk membuka Wad Pergantungan Tinggi (HDW) dan Wad Unit Rawatan Rapi (ICU) bagi membolehkan rawatan awal dan kritikal dapat dilaksanakan selain membantu meningkatkan kualiti rawatan kepada masyarakat setempat.

“Persediaan ini membabitkan banyak cabaran dari segi pengurusan kewangan, aset dan juga pengurusan sumber manusia, namun kita bertuah kerana mendapat sokongan daripada Kementerian Kesihatan Malaysia (KKM) dan Jabatan Kesihatan Negeri Sabah (JKNS),” katanya ketika dihubungi di sini, hari ini.

Mengulas lanjut, beliau berkata, Hospital Semporna juga antara hospital Hybrid Covid yang memulakan rawatan di wad dengan bantuan daripada pakar dan kakitangan perubatan.

“Walaupun hospital kecil, semangat kami besar dan warga kerja Hospital Semporna termasuk bantuan luar sentiasa komited dan bertungkus-lumus memberikan perkhidmatan kesihatan yang terbaik kepada masyarakat Semporna,” katanya.- HMetro


Warga Emas Maut Dirempuh Motosikal Selepas Belanja Dapur Di Putatan

WARGA EMAS MAUT DIREMPUH MOTOSIKAL SELEPAS BELANJA DAPUR

PUTATAN: Seorang pejalan kaki warga emas maut selepas dilanggar sebuah motosikal ketika melintas jalan di Jalan Kota Kinabalu – Papar, dekat simpang Kampung Ketiau, di sini, semalam.

Ketua Polis Daerah Penampang Deputi Superintendan Mohd Haris Ibrahim berkata kejadian berlaku pada pukul 6.10 petang apabila mangsa, Tawasil Dinti, 70, dalam perjalanan pulang ke rumahnya di Kampung Ketiau selepas membeli barang keperluan dapur.

“Hasil siasatan awal polis mendapati motosikal yang melanggar mangsa ditunggang oleh seorang lelaki berusia 21 tahun dari arah Putatan menuju ke Kinarut.

“Akibat jarak yang terlalu dekat diantara motosikal dan mangsa, pejalan kaki terbabit dirempuh dan mangsa disahkan meninggal dunia di lokasi kejadian oleh pasukan perubatan,” katanya dalam satu kenyataan.

Menurut Mohd Haris, penunggang motosikal itu mengalami kecederaan dan dibawa ke Hospital Queen Elizabeth untuk menerima rawatan lanjut.

“Ketika ini kes masih dalam siasatan mengikut Seksyen 41(1) Akta Pengangkutan Jalan (APJ) 1987.” katanya. –SabahNewsToday


Kadar hutang negara sudah turun – PM

KUALA LUMPUR 4 April – Tun Dr. Mahathir Mohamad memberitahu, kadar hutang negara sudah menurun susulan pertumbuhan Keluaran Dalam Kasar Negara (KDNK).

Perdana Menteri berkata, walau bagaimanapun proses mengurangkan hutang negara masih dijalankan.

“Kita sudah berjaya mendapatkan semula wang yang hilang, yang disimpan oleh Singapura. Wang itu juga membantu mengurangkan hutang.

“Kita juga sedang berusaha untuk mengurangkan nilai kontrak Laluan Rel Pantai Timur (ECRL), jika tidak teruskan projek itu, kita perlu membayar jumlah pampasan yang tinggi,” katanya dalam sidang akhbar di lobi Parlimen, hari ini. – UTUSAN ONLINE


Remaja Lemas Di Keningau Ditemukan Di Beaufort

BEAUFORT: Remaja lelaki yang dilaporkan lemas ketika mandi di sungai Kampung Durok Baru, Keningau pada Sabtu lalu ditemui dalam keadaan terapung di Sungai Padas Kampung Labi Gadong di sini pada Selasa.

Mayat mangsa, Al Sharil, 16, ditemui oleh orang awam kira-kira sejauh lebih 100 kilometer dari lokasi dia dilaporkan lemas.

Ketua Balai Bomba dan Penyelamat (BBP) Beaufort, Mohammad Hasbullah Nenggok berkata, pihaknya menerima panggilan berhubung kejadian itu pada jam 5 petang Selasa.

Menurutnya, seramai empat anggota BBP Beaufort dikejar ke lokasi yang terletak sejauh 15 kilometer dari balai.

“Anggota bomba kemudian membantu mengangkat mayat berkenaan sebelum diserahkan kepada pihak polis.

“Mayat mangsa dibawa ke unit forensik Hospital Beaufort untuk tujuan pengecaman dan operasi ditamatkan pada jam 8.55 malam,” katanya ketika dihubungi Sinar Harian pada Rabu.

Pada Sabtu media melaporkan mangsa dikhuatiri lemas ketika mandi di Sungai Pagalan bersama keluarganya di Kampung Baru Durok, Keningau. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kembalikan Labuan Kepada Sabah – Bung Moktar

KUALA LUMPUR: Kerajaan Persekutuan digesa untuk mengembalikan Labuan kepada Sabah.

Datuk Seri Bung Moktar Radin (BN-Kinabatangan) berkata, Labuan seperti diserang garuda menjadi padang jarak padang terkukur di mana ia terabai.

“Labuan satu ketika dahulu adalah bandar bebas cukai tapi sekarang ia seperti diserang garuda. Yang bebas cukai adalah cuma coklat, yang lain harganya sama seperti tanah besar.

“Tolonglah bangunkan Labuan dan kembalikan status bebas cukai. Jika kerajaan Persekutuan tidak mahu laksanakan apa-apa, maka kembalikan Labuan kepada Sabah, biar kami bangunkan,” katanya.

Beliau berkata demikian ketika membahaskan Rancangan Malaysia Ke-12 (RMK-12) di Dewan Rakyat di sini, pada Isnin.

Dalam pada itu Bung Moktar turut membangkitkan soal penyaluran dana kepada Jabatan Kerja Raya (JKR) Persekutuan sebelum disalurkan kepada JKR Sabah.

Katanya, jika melibatkan sebarang kecemasan, kerajaan negeri terpaksa mengemukakan permohonan kepada kerajaan Persekutuan yang mana prosesnya memakan masa yang panjang.

“Kerajaan Persekutuan seharusnya memberi peruntukan sekurang-kurang RM200 juta setiap tahun bagi melaksanakan kerja-kerja kecemasan,” tambahnya lagi. – AWANI


Dr M ‘Permain’ Rakyat Sabah Untuk Halang Anwar, Kata Jeffrey Kitingan

PETALING JAYA: Pemimpin pembangkang Sabah Jeffrey Kitingan menggesa rakyat negeri itu supaya tidak terpedaya dengan cadangan Dr Mahathir Mohamad untuk menamakan Shafie Apdal sebagai calon perdana menteri Pakatan Harapan (PH).

Beliau berkata, parti Shafie, Warisan bukanlah anggota PH dan hanya menguasai 9 kerusi di Dewan Rakyat dan merupakan penghinaan terhadap presiden Amanah Mohamad Sabu yang partinya mempunyai 11 kerusi serta GPS Sarawak dengan 18 kerusi.

Katanya, Mahathir “mempermainkan” rakyat Sabah dengan mengangkat ketua menteri negeri itu dalam usahanya menjatuhkan kerajaan Perikatan Nasional (PN) sekali gus menghalang harapan presiden PKR Anwar Ibrahim untuk mengambil alih jawatan perdana menteri.

Kitingan berkata, Mahathir merencanakan “muslihat licik” itu untuk mengenakan bekas perdana menteri Najib Razak, selain mengingatkan bahawa gandingan Mahathir-Shafie akan menatijahkan politik balas dendam.

Beliau berkata, cadangan Mahathir itu lebih merupakan pelan pengantian untuk anaknya, Mukhriz.

Bekas perdana menteri itu sebelum ini berkata, Anwar dan Mukhriz akan menjadi timbalan perdana menteri dalam kerajaan Shafie.

Kitingan berkata, langkah Mahathir itu “tidak masuk akal”, dan jelas bertujuan menghukum Anwar kerana tidak bersetuju dengan cadangan pelantikan Mahathir sebagai perdana menteri untuk kali ke-3 sekiranya PH kembali berkuasa.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Indonesia Tahan Suspek Ubah Lagu Indonesia Raya

JAKARTA: Polis Indonesia menahan seorang pelajar warga negara itu selepas dipercayai terbabit dalam pembikinan video lagu Indonesia Raya yang diubah suai liriknya dan menghina negara berkenaan.

Menurut Ketua Agensi Siasatan Jenayah Polis Indonesia Listyo Sigit Prabowo seperti dipetik media tempatan menyatakan, suspek ditahan 8 malam tadi di sebuah rumah, di Cianjur, Jawa Barat.

“Polis menahan suspek lelaki, berinitial ‘MDF’, dan menyita satu telefon bimbit, satu SIM card dan set komputer,” katanya.

Setakat ini polis belum mendedahkan identiti lengkap suspek berkenaan, seperti umur, asal, dan belajar di mana.

Penangkapan itu adalah hasil kerjasama siasatan kes berkenaan membabitkan Polis Indonesia dan Polis Diraja Malaysia.

Sebelum ini sebuah video dimuat naik oleh individu tidak bertanggungjawab di ruang komen di laman Youtube My Asean, yang memaparkan lagu kebangsaan Indonesia disunting liriknya yang menghina negara Indonesia.

Video di Youtube berkenaan dipadamkan, namun video itu dimuat naik ke pelbagai aplikasi lain dan ditularkan, sehingga menimbulkan pelbagai komen kebencian dan kemarahan.

Semalam, Bernama melaporkan, Ketua Polis Negara Tan Sri Abdul Hamid Bador berkata suspek video berkenaan dilakukan oleh warga republik negara berkenaan, dan bukan dilakukan di Malaysia.

Beliau berkata maklumat itu diperoleh hasil soal siasat terhadap seorang buruh warga Indonesia berusia lingkungan 40-an, yang ditahan di Sabah.- BERNAMA


Vaksin Covid-19: Warganegara Di Sabah Diberikan Keutamaan

SANDAKAN: Warganegara di Sabah akan diberi keutamaan suntikan vaksin COVID-19 sebelum ia diberi kepada warga asing.

Menteri Sains, Teknologi dan Inovasi Sabah, Datuk Yakub Khan memaklumkan, walaupun warga asing di negeri itu perlu diberikan vaksin bagi mengurangkan risiko jangkitan, rakyat tempatan akan diberi keutamaan.

Justeru, kaedah pemberian vaksin akan difikirkan termasuk berbicang bersama majikan yang menggaji pekerja warga asing.

“Kita utamakan warganegara dahulu, yang bukan warganegara kita akan fikir kaedah sesuai untuk mereka.

“Sudah tentu mereka perlu diberikan vaksin kerana jika kita hanya berikan suntikan vaksin kepada rakyat kita sahaja, risiko jangkitan itu masuh berkemungkinan akan berlaku,” beliau berkata demikian dalam sidang media, sempena lawatan kerja di Sandakan.

Dalam pada itu, Yakub menyeru rakyat Sabah memohon agar diberikan vaksin melalui aplikasi MySejahtera.

“Semua warganegara di Sabah ini wajib menerima vaksin, jadi saya sarankan masyarakat di luar sana supaya jangan bimbang atau takut.

“Kita akan buat yang terbaik untuk rakyat Sabah dan saya juga menyeru untuk lakukan pendaftaran vaksinasi melalui aplikasi MySejahtera,” tambahnya.

Pada Khamis, sebanyak 16,380 dos vaksin COVID-19 tiba di negeri itu dan akan diberikan kepada petugas barisan hadapan terlebih dahulu.

Vaksin kepada Rakyat Sabah pula akan diberikan dalam fasa kedua yang dijangka diterima pada 4 Mac ini. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengeluaran KWSP Boleh Dipertimbang Secara Bersasar

Mencarum melalui Kumpulan Wang Simpanan Pekerja (KWSP) adalah satu cara untuk pekerja menyimpan sebahagian pendapatan diperoleh ketika tempoh bekerja untuk digunakan selepas bersara.

Namun, dalam keadaan krisis ekonomi akibat pandemik berpanjangan sekarang – di mana banyak syarikat terpaksa gulung tikar dan pekerja diberhentikan atau dipotong gaji – pengeluaran simpanan di KWSP dianggap salah satu cara untuk membantu dalam meneruskan kelangsungan hidup.

Baru-baru ini, ada cadangan dan desakan daripada beberapa pihak yang meminta kerajaan mempertimbangkan pengeluaran Akaun 1 KWSP sehingga maksimum RM10,000 sebagai inisiatif untuk membantu rakyat mengharungi cabaran impak COVID-19.

Ramai yang setuju, tidak kurang juga sebaliknya. Namun, wajarkah inisiatif pengeluaran ini dilaksanakan?

Dari satu sudut, pengeluaran simpanan di KWSP diakui dapat membantu memberikan kecairan tunai kepada pencarum. Dari satu aspek lain pula, sudah pasti kelulusan pengeluaran ia akan memberi kesan trade off dalam jangka masa panjang.

Kebimbangan utama, KWSP adalah satu cara pekerja untuk menggunakan simpanan pendapatan mereka selepas bersara. Jadi, wajarkah dikorbankan simpanan hari tua untuk memenuhi keperluan hari ini?

Kerisauan diutarakan KWSP harus juga diambil kira. Berdasarkan maklumat, lebih 71 peratus pencarum KWSP hanya memiliki caruman kurang daripada RM50,000. Secara purata, pencarum hanya mempunyai RM47,000 dalam Akaun 1, manakala untuk pencarum kurang daripada 30 tahun, purata baki mereka hanya RM10,000.

Mengambil kira keadaan ini, beberapa pihak memberikan pandangan supaya cadangan pengeluaran simpanan KWSP ini tidak dipertimbangkan kerajaan.

Alasan diberikan, kerajaan sudah pun memberi bantuan khas lain kepada isi rumah atau syarikat terjejas khususnya melalui beberapa inisiatif di bawah Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA).

Jika dilihat, pengeluaran Akaun 1 KWSP itu bersifat one off dan ia masih tidak mencukupi dan berterusan untuk kelangsungan hidup mereka bagi satu tempoh yang lebih panjang.

‘Bagai ditelan mati emak, diluah mati bapa’ – begitulah perumpamaan kedudukan kerajaan yang kini dalam dilema sama ada wajar atau tidak inisiatif pengeluaran Akaun 1 KWSP ini dilaksanakan.

Jelasnya, kerajaan perlu mencari titik penyelesaian terbaik untuk mengimbang kedua-dua belah pihak.

Diharapkan isu ini dapat diperhalusi sebaiknya, apatah lagi ketika Belanjawan 2021 semakin hampir untuk dibentangkan pada Jumaat ini.

Sekiranya cadangan pengeluaran KWSP ini dipersetujui, kerajaan perlu tampil dengan kaedah bersesuaian. Mungkin kelulusan secara bersasar boleh diambil kira kepada isi rumah yang terjejas pendapatan mereka.

Contohnya, individu dibuang kerja atau pekerja yang gajinya dipotong. Atau mungkin boleh juga dibuat mengikut sasaran kategori kumpulan pendapatan isi rumah seperti B40 dan M40.

Rasanya ini bukan masalah besar kerana maklumat untuk itu sudah sedia ada sama ada melalui pangkalan data penerima Bantuan Prihatin Rakyat (BPR) atau penerima lanjutan moratorium pinjaman bank sebelum ini.

Selain itu, bagi mengelak pengeluaran secara berskala besar, KWSP sendiri boleh memberikan kelulusan pembayaran secara berperingkat atau berkala untuk satu tempoh tertentu. Misalnya bayaran dibuat secara bulanan untuk satu tempoh atau sehingga capai had maksimum peratus dibenarkan.

Malah, jumlah had maksimum diberikan mungkin bukanlah secara prorata seperti RM10,000 bagi setiap pencarum kerana baki Akaun 1 untuk setiap pencarum adalah berbeza.

KWSP sendiri dan kerajaan boleh mempertimbangkan untuk memberikan kelulusan pengeluaran berdasarkan peratus tertentu daripada jumlah baki Akaun 1 KWSP, misalnya kadar 10 peratus daripada simpanan dalam akaun itu.

Pencarum juga seharusnya diberikan opsyen untuk mengeluarkan wang simpanan mereka kerana mungkin ada yang tidak berniat membuat pengeluaran. Ini juga dapat mengelakkan pengeluaran berskala besar di KWSP.

Apa pun, mereka yang diberikan kelulusan pengeluaran perlu merancang kewangan secara berhemat. Ini penting bagi memastikan kelangsungan pendapatan untuk satu tempoh lebih lama. Justeru, perlu ada perancangan perbelanjaan yang berhemat kepada pencarum.

Sekiranya kerajaan membenarkan pengeluaran Akaun 1 KWSP, pastinya ia memberi kelegaan kepada rakyat yang terjejas pendapatan akibat pandemik. Dengan membenarkan pengeluaran wang simpanan KWSP, ia dapat memberikan kecairan tunai kepada mereka yang masih perlu menanggung komitmen perbelanjaan isi rumah meskipun hilang sumber pendapatan.

Dari segi ekonomi, sekiranya cadangan pengeluaran KWSP ini dilaksanakan, ia dapat meningkatkan jumlah penggunaan kerana ramai yang akan berbelanja. Ini akan mengembangkan lagi aktiviti perniagaan.

Melalui kesan pengganda, ia dapat meningkatkan permintaan agregat domestik dan seterusnya meningkatkan pendapatan rakyat serta negara apabila ekonomi kembali rancak akibat peningkatan dalam perbelanjaan domestik swasta yang mana menyumbangkan kira-kira 58.75 peratus daripada Keluaran Dalam Negara Kasar (KDNK).

Selain itu, pengeluaran wang KWSP boleh bertindak sebagai satu alternatif untuk kerajaan meningkatkan kecairan tunai kepada rakyat yang terjejas akibat pandemik, selain bantuan lain yang diberikan kerajaan seperti BPN.

Dengan kedudukan fiskal kerajaan sekarang yang turut terjejas akibat pandemik, adalah sukar untuk kerajaan memberikan bantuan secara berterusan.

Maka, inisiatif pengeluaran KWSP antara cara untuk membantu isi rumah terjejas meneruskan kelangsungan kehidupan mereka.

Penulis adalah Ketua Kluster (Polisi dan Dasar) Pusat Kajian Pembangunan Inklusif dan Lestari, Fakulti Ekonomi dan Pengurusan Universiti Kebangsaan Malaysia (UKM)

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengusaha Bas Ekspres Sabah Mohon Bantuan Kerajaan Kekal Operasi

KOTA KINABALU : Pengusaha bas ekspres Sabah yang tidak dapat beroperasi sejak sebulan lalu susulan pelaksanaan Perintah Kawalan Pergerakan Bersyarat (PKPB) merayu kepada kerajaan negeri untuk mencari jalan penyelesaian bagi membantu mereka yang terjejas.

Presiden Persatuan Pengusaha dan Pemandu Bas Ekspres Sabah (SEBOC), Datuk Donald Hanapi berkata, pihaknya mengambil maklum PKPB dikuatkuasakan ekoran penularan wabak koronavirus (Covid-19) di negeri ini.

“Namun begitu, hari demi hari kami semakin dihimpit dengan bebanan yang cukup merisaukan apabila kami tidak dibenarkan beroperasi hampir sebulan lebih.

“Kami dengan ini sebulat suara memohon agar pihak kerajaan Sabah dapat mengemukakan langkah drastik serta efektif dalam mengurangkan bebanan kami selaku pengusaha yang rata-rata terdiri daripada bumiputera ini,” katanya dalam satu kenyataan media hari ini.

Dalam pada itu Donald memohon supaya kerajaan dapat memberi bantuan segera khusus kepada pengusaha bas ekspres yang terjejas dalam tempoh PKPB.

“Sebagai makluman rata-rata kami tidak diberikan sebarang kemudahan moratorium dari segi bayaran ansuran bulanan bas kami yang beroperasi.

“Bayaran ansuran bulanan bas dan juga kaunter tiket yang disediakan pihak Dewan Bandaraya Kota Kinabalu (DBKK) perlu dibayar setiap bulan walaupun tidak dibenarkan beroperasi sejak Perintah Kawalan Pergerakan (PKP) sebelum ini lagi. Bantuan dari kerajaan amat kami harapkan bak kata pepatah, kecil tapak tangan, nyiru kami tadahkan,” katanya.

Terdahulu, beliau turut ingin mendapatkan pencerahan daripada kerajaan berhubung tarikh bas ekspres di negeri tersebut dapat kebenaran untuk beroperasi semula.

“Kami minta pihak kerajaan beri pencerahan mengenai kebenaran beroperasi kepada bas ekspres di Sabah dari segi tarikh dalam masa terdekat.

“Kami perlu membuat persiapan lebih rapi dari segi proses sanitasi dan penyediaan bahan keperluan bagi mematuhi prosedur operasi standard (SOP) sebelum memulakan operasi,” katanya.

Tambah Donald lagi, jika tiada bantuan daripada kerajaan dalam masa terdekat ini, pengusaha bas ekspres meminta supaya mereka dapat diberi ruang untuk beroperasi semula.

“Kami juga faham situasi terkini dialami pihak kerajaan. Sekiranya tiada bantuan atau penyelesaian yang efektif dalam masa yang terdekat ini, kami memohon agar diberi ruang untuk beroperasi dengan SOP ditetapkan atau lebih ketat bagi memastikan penularan wabak Covid-19 dapat dibanteras.

“Kami perlu membanting tulang bagi memulihkan ekonomi yang terjejas akibat PKP sebelum ini,” katanya.


COVID-19: Terus Menigkat, 6,988 Lagi Kes Baharu Hari Ini

PUTRAJAYA: Kementerian Kesihatan (KKM) melaporkan 6,988 kes baharu Covid-19 menjadikan jumlah jangkitan meningkat kepada 758,967 setakat ini.

Ketua Pengarah Kesihatan, Dr Noor Hisham Abdullah berkata. Selangor terus mencatatkan jumlah jangkitan harian tertinggi dengan 2,885 kes.

Ini diikuti oleh Kuala Lumpur dengan 988 kes, Negeri Sembilan (692), Sarawak (544), Melaka (311), Johor (270), Kedah (250), Sabah (232), Pahang (195), Pulau Pinang (174), Perak (149), Labuan (129), Kelantan (108), Terengganu (50) dan Putrajaya (10).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Empat Sekolah Di Tawau Diarah Tutup

TAWAU: Empat buah sekolah di sini diarah tutup bermula hari ini (Jumaat) selepas dikaitan dengan penularan wabak COVID-19 daripada Penjara Tawau.

Difahamkan, empat sekolah terbabit ialah Sekolah Kebangsaan (SK) Bahagia, SK Jambatan Putih, SK Kukusan dan Sekolah Menengah Kebangsaan (SMK) Jambatan Putih.

Pegawai Kesihatan Kawasan (PKK) Tawau, Dr G Navindran ketika dihubungi mengesahkan arahan penutupan itu sebagai langkah pencegahan dan sanitasi di sekolah tersebut.

“Pihak PKK Tawau sudah mengeluarkan arahan supaya empat sekolah tersebut ditutup dan tidak menerima kunjungan orang awam sehingga Ahad ini manakala murid yang bergejala dan kontak rapat Penjara diberi cuti selama dua minggu,”katanya.

Sejak kelmarin, tular di media sosial surat berkaitan penutupan sekolah yang berkuatkuasa serta merta dikeluarkan Guru Besar sebuah sekolah rendah di sini yang dipercayai untuk diedarkan kepada ibu, bapa dan penjaga murid sekolah berkenaan.

Menurut surat itu, arahan penutupan atas nasihat Pejabat Kesihatan Kawasan Tawau dan Kementerian Kesihatan Malaysia (KKM) itu adalah atas sebab keselamatan dan langkah berjaga-jaga daripada penularan wabak COVID-19.

Selain itu, ibu bapa juga turut diminta merujuk makluman di kumpulan Whatsapp kelas anak masing-masing bagi memastikan akses pembelajaran murid terus berjalan melalui kaedah pembelajaran secara dalam talian yang akan diaktifkan.

Tinjauan Utusan Borneo jam 6.30 pagi tadi di sekolah terbabit, pintu pagar sekolah ditutup rapat untuk kunjungan umum termasuk murid dan guru-guru.

Terdahulu Menteri Kanan (Keselamatan), Datuk Seri Ismail Sabri, pada sidang medianya kelmarin, berkata Perintah Kawalan Pergerakan Diperketatkan (Pentadbiran) yang dilaksanakan di Penjara Tawau, berkuatkuasa 12.01 tengah malam semalam sehingga 25 September depan.

Katanya, ia melibatkan banduan dan 114 anggota serta 355 ahli keluarga Jabatan Penjara Malaysia di Penjara Tawau dan Kuarters Penjara di sini yang kesemuanya akan menjalani ujian saringan COVID-19. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jawatan kuasa teknikal dibentuk bincang tuntutan MA63

KOTA KINABALU: Pembentukan tiga jawatankuasa teknikal iaitu berkaitan tanah, imigresen dan minyak adalah antara tindakan yang diambil bagi membincangkan secara terperinci tuntutan Perjanjian Malaysia 1963 (MA63) dengan Kerajaan Pusat.

Ketua Menteri, Datuk Seri Mohd Shafie Apdal, berkata ketiga-tiga perkara itu selain perkara lain berkaitan MA63 yang turut dibincangkan akan dilaksanakan sejurus dipersetujui Kerajaan Pusat dan negeri.

Katanya, setakat ini perbincangan mengenai perkara itu menunjukkan perkembangan yang positif dan beliau yakin hasilnya dapat dilihat tidak lama lagi.

“Kita sedang berusaha dan mempercepatkan perkara ini tetapi ada perkara yang memerlukan masa untuk diselesaikan. Tunggu saja hasilnya nanti,” katanya pada sidang media di Pusat Pentadbiran Negeri Sabah (PPNS), di sini, hari ini.

Beliau berkata demikian ketika diminta mengulas hasil mesyuarat mengenai MA63 bersama Perdana Menteri, Tun Dr Mahathir Mohamad, semalam yang turut dihadiri Mohd Shafie dan Ketua Menteri Sarawak, Datuk Patinggi Abang Johari Abang Openg.

Mohd Shafie berkata, mesyuarat bagi mengembalikan hak Sabah dan Sarawak itu berjalan lancar dan menunjukkan perkembangan yang baik.

Katanya, kerajaan negeri berusaha untuk mempercepatkan perbincangan berhubung perkara yang mudah untuk diselesaikan sebelum disusuli perkara lain yang memerlukan lebih penelitian.

“Kira usahakan mana yang boleh dipercepatkan, kita akan cepatkan. Mesyuarat seterusnya akan diadakan dalam masa terdekat,” katanya.

Semalam, Dr Mahathir berkata tidak banyak perbezaan pendapat yang timbul dalam perbincangan di antara Kerajaan Persekutuan dengan kerajaan Sabah dan Sarawak berhubung MA63.

Ia adalah mesyuarat Jawatankuasa Khas Kabinet (PEMANDU) Untuk Menyemak MA63 yang kedua selepas tahun lalu. – Berita Harian


Lelaki Maut Dihempap Balak

TAWAU: Seorang lelaki maut selepas dihempap kayu balak ketika menjalankan kerja pembersihan di Bukit Gemok, dekat sini, petang tadi.

Dalam kejadian kira-kira jam 2 petang itu, mangsa, Arpah Irwan 30, meninggal dunia di tempat kejadian.

Ketua Balai Jabatan Bomba dan Penyelamat Malaysia (JBPM) Tawau, Julius John Stephan Jr berkata, pihaknya menerima panggilan kecemasan berhubung kejadian itu jam 2.02 petang sebelum sepasukan anggota dikejarkan ke lokasi kejadian.

“Sebaik tiba di lokasi didapati seorang lelaki dihempap kayu balak.

“Anggota bomba mengeluarkan mangsa dan dia disahkan meninggal dunia oleh pegawai perubatan yang berada di lokasi sebelum mayat diserahkan kepada polis untuk tindakan lanjut,” katanya dalam kenyataan media di sini, hari ini.

Julius berkata, operasi tamat sepenuhnya pada jam 4.14 petang. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Lelaki Bergurau Bawa Bom Di Lapangan Terbang Tawau

TAWAU: Tindakan seorang lelaki yang bergurau kononnya membawa bom dalam beg galasnya, membawa padah apabila dia ditahan pihak berkuasa di Lapangan Terbang Tawau (LTT) pada Khamis.

Ketua Polis Daerah Tawau, ACP Peter Umbuas berkata, dalam kejadian pada jam 8.20 pagi, keadaan menjadi cemas apabila lelaki berumur 30 tahun itu mengatakan membawa bom, apabila ditanya ketika melalui pintu masuk pendaftaran penerbangan di lapangan tersebut.

“Kita menerima laporan ataupun aduan daripada petugas di kaunter Lapangan Terbang Tawau menyatakan seorang lelaki mengugut dengan bercakap terdapat bom di beg galasnya.

“Apabila diminta oleh pekerja dis ana untuk bertanya apakah kandungan begnya, dia menjawab ‘bom’, maka dengan itu petugas tersebut rasa takut, cemas dan meminta bantuan pengawal keselamatan di sana,” katanya dalam satu sidang media di sini.

Katanya, lelaki tersebut ditahan sejurus selepas itu dan unit pemusnah bom dari Ibu Pejabat Polis Daerah (IPD) Tawau diarahkan ke lokasi kejadian untuk memusnahkan beg tersebut di kawasan lapang.

Namun setelah diperiksa, didapati beg tersebut tidak mengandungi bahan letupan kerana ia merupakan satu gurauan daripada lelaki tersebut.

Bagaimanapun, polis memandang serius ancaman bom itu dan lelaki tersebut ditahan untuk siasatan awal dan dibebaskan dengan jaminan polis pada Jumaat sementara menunggu siasatan selesai mengikut Seksyen 506 Kanun Keseksaan.

Dalam pada itu, Peter menasihati masyarakat agar tidak membuat gurauan sedemikian ketika berada di lapangan terbang kerana akan mengganggu ketenteraman awam.

“Nasihat saya kepada orang ramai, jangan bergurau berlebih-lebih, khasnya penggunaan bom apabila di lapangan terbang ataupun apabila kita mahu menaiki pesawat.

“Ini bukan kes pertama di Malaysia atau di Sabah, jadi sebagai panduan orang ramai saya sekali lagi memohon kerjasama jangan membuat sebarang kenyataan yang tidak diingini sebab akan mencemaskan dan mengganggu gugat ketenteraman awam,” tegasnya

Menurut Peter, suspek berkenaan merupakan seorang lelaki berumur 30 tahun dan bekera sebagai polis bantuan di sebuah syarikat di Kuala Lumpur.

Dia dikatakan dalam perjalanan dari Semporna, Sabah dan hendak pulang ke Kuala Lumpur bersama isteri dan dua anaknya sebelum ditahan di pintu pemeriksaan berikutan kejadian tersebut. – AWANI


COVID-19: 3,318 Kes Positif Baharu & 17 Kematian Hari Ini

KUALA LUMPUR: Kementerian Kesihatan (KKM) hari ini melaporkan 3,318 kes baharu Covid-19 berbanding 3,384 kes semalam dengan 17 kematian.

Ketua Pengarah Kesihatan Dr Noor Hisham Abdullah berkata sebanyak 3,505 kes sembuh dilaporkan dalam tempoh sama, menjadikan jumlah kumulatif kes sembuh sepenuhnya 205,774.

Katanya, daripada jumlah kes baharu itu, 3,311 adalah penularan tempatan manakala 7 jangkitan di luar negara.

Dengan itu, jumlah jangkitan Covid-19 direkodkan dalam negara kini 258,306 kes.

Ketika ini, 51,579 sedang dirawat, dengan 258 di unit rawatan rapi (ICU) dan 119 kes memerlukan bantuan alat pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pertandingan Miss Scuba International Pageant 2019 Platform Memperkenalkan Sabah Di Mata Dunia

KOTA KINABALU: Miss Scuba International Pageant 2019  yang akan diadakan di sini minggu ini adalah satu lagi platform bagi memasarkan Sabah sebagai destinasi terbaik dalam industri pelancongan.

Timbalan Ketua Menteri Datuk Christina Liew berkata, acara berkenaan akan meletakkan negeri ini di mata dunia khususnya dari negara-negara asal 25 peserta yang akan mengadakan pelbagai aktiviti di sini. Acara kemuncak akan diadakan pada 16 November di Hotel Magellan Sutera.

Katanya, dengan tema pertandingan ‘Saving Oceans Through Beauty’, acara berkenaan juga mendapat sokongan daripada Lembaga Pelancongan Sabah (STB) dan Kementerian Pelancongan, Kebudayaan dan Alam Sekitar.

“Ia juga sebagai satu strategi promosi yang mana STB akan memaparkan rakaman-rakaman destinasi menarik di Sabah ketika acara diadakan,” katanya ketika menerima kunjungan hormat oleh Pengasas Miss Scuba International Ltd Robert Lo dan Pengarahnya Grace Ginda baru-baru ini.

Christina turut dijemput sebagai tetamu kehormat pada malam kemuncak persembahan berkenaan.

Sementara itu, Robert menjelaskan hakim pertandingan tidak hanya melihat pada kecantikan para peserta tetapi juga akan membuat keputusan berdasarkan pengetahuan mereka terhadap pemuliharaan hidupan marin dalam lautan.


‘Wanita Jadian’ Perdaya 40 Lelaki

KOTA MATARAM: Bermodalkan nama Mawar dan sekeping gambar teman wanitanya, seorang lelaki di Indonesia berjaya memperdaya 40 lelaki hidung belang.

Pemuda berusia 30 tahun itu menggunakan gambar wanita itu untuk menawarkan khidmat urut yang tempahannya diambil menerusi aplikasi MiChat.

Dilaporkan Tribune News, pemuda itu hanya menawarkan khidmat urutan badan di dalam bilik gelap.

Ketua Siasatan Jenayah Polis Mataram, Kadek Adi Budi Astawa berkata, suspek yang ditahan pada Jumaat lalu mengenakan syarat menutup lampu sebelum mengurut pelanggannya bagi memastikan tembelangnya tidak pecah.

Dia juga berselindung di sebalik kain yang ditutup di wajah seperti memakai niqab.

Katanya, selama dua bulan beroperasi, pemuda itu mengenakan bayaran Rp 300,000 (RM90.60) setiap urutan.

“Suspek menggunakan gambar wanita sebagai profil di media sosial. Gambar itu adalah teman wanitanya ketika di sekolah menengah.

“Dia juga tidak mahu mengurut jika biliknya tidak gelap bagi menutup helah,” katanya.

Kadek berkata, temberang suspek pecah apabila pemilik gambar berkenaan tampil membuat laporan dan mendakwa banyak menerima pesanan tidak senonoh.

“Ia termasuk mengajaknya melakukan hubungan intim. Pesanan diterima di Facebook. Mangsa bimbang selepas mengetahui gambarnya disalah guna,” katanya.

Suspek yang ditahan berdepan pertuduhan mengikut akta Informasi dan Transaksi Elektronik (ITE) yang membawa kepada hukuman penjara maksimum lima tahun.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayaran Khas RM500 Untuk Penjawat Awam Sabah – Mohd Shafie

KOTA KINABALU: Kerajaan negeri Sabah hari ini mengumumkan bayaran khas RM500 kepada setiap anggota perkhidmatan awam negeri yang akan dibayar serentak dengan pembayaran gaji bulan Januari 2020.

Ketua Menteri Datuk Seri Mohd Shafie Apdal ketika membentangkan Belanjawan Negeri 2020 berkata, bayaran itu adalah sebagai suntikan semangat kepada ketua jabatan dan penjawat awam negeri untuk berusaha lebih gigih dalam meningkatkan mutu perkhidmatan kepada rakyat.

“Bayaran khas ini adalah selaras dengan pengumuman kerajaan Persekutuan dalam Belanjawan 2020,” katanya.

Mohd Shafie berkata, sebagai menghargai segala sumbangan ketua jabatan, pegawai serta kakitangan awam yang bertungkus-lumus melaksanakan pelbagai perancangan, kerajaan negeri akan mempertimbangkan cadangan untuk menaikkan gred jawatan ketua jabatan secara berperingkat.

“Kenaikan secara berperingkat itu akan dilaksanakan mulai pertengahan tahun 2020 tertakluk kepada kemampuan kewangan negeri,” katanya.

Sementara itu, beliau berkata dalam usaha memenuhi harapan rakyat, sektor swasta dan para pelabur, kerajaan menyeru semua kementerian, jabatan dan agensi meneliti dan mengkaji semua proses kerja dan prosedur lama yang dihambat oleh kerenah birokrasi.

“Ia bagi menambah baik serta menghasilkan pendekatan dan prosedur operasi standard baharu yang lebih baik dan berkesan.

“Malah dimana yang sesuai, sesuatu perkhidmatan awam yang semakin efisien dalam membantu pemain industri meningkatkan perniagaan dan perusahaan mereka boleh dijadikan sumber baharu kepada kutipan hasil kerajaan negeri,” katanya.


Kawasan Tanah Lapangan Terbang Lama Tawau Akan Dimajukan

TAWAU, 19 Jun – Kerajaan Negeri Sabah komited memajukan sebidang tanah di lapangan terbang lama sini, sebagai kawasan pembangunan bercampur.

Ketua Menteri Sabah, Datuk Seri Mohd Shafie Apdal berkata kawasan itu akan meliputi pembinaan hotel yang ada nilai komersial termasuk mendirikan lot rumah serta kedai.

“Semua ini membolehkan agar putaran kewangan ekonomi penduduk dapat dirancakkan,” katanya.

Beliau berkata demikian ketika ditemui pemberita pada Majlis Rumah Terbuka Hari Raya Aidilfitri Parlimen Tawau dan Kalabakan di sini, hari ini.

Mohd Shafie turut meminta Timbalan Ketua Menteri Sabah yang juga Anggota Parlimen Tawau, Datuk Christina Liew agar bersama memainkan peranan serta merealisasikan pembangunan yang diusahakan.

“Setakat ini saya ada bercakap dengan pelabur untuk memajukan tanah di lapangan terbang lama itu yang juga milik kerajaan negeri,” katanya.

Pada majlis itu dianggarkan 10,000 orang termasuk semua anggota kabinet negeri menghadiri sekali gus memeriahkan rumah terbuka anjuran Parti Warisan Sabah di Parlimen Tawau dan Kalabakan.

Terdahulu, Mohd Shafie bersama barisan anggota kabinet negeri mengadakan mesyuarat kabinet di Majlis Perbandaran Tawau yang pertama kali dalam sejarah diadakan di Tawau.

Mohd Shafie dalam ucapannya turut berkata akan memilih daerah lain untuk mesyuarat kabinet negeri seterusnya.

Beliau dalam pada itu turut mengingatkan semua pemimpin atasan turun padang dan mendekati rakyat untuk mengenal pasti masalah rakyat.

“Kalau turun ke bawah kita tahu apa yang berlaku di peringkat akar umbi, memang ada surat datang tapi tidak sama dengan kita turun padang, jangan tunggu pilihan raya umum baharu mahu menyelami masalah rakyat,” katanya.


Musa berdepan 35 tuduhan rasuah babitkan RM263 juta

KUALA LUMPUR: Bekas Ketua Menteri Sabah Tan Sri Musa Aman mengaku tidak bersalah di Mahkamah Sesyen, di sini hari ini atas 35 tuduhan rasuah berhubung kontrak konsesi balak di negeri Sabah membabitkan wang berjumlah AS$63.3 juta (RM263.46 juta).

Musa yang memakai kot hitam dan bersongkok serta memakai tongkat memahami setiap pertuduhan yang dibacakan dua jurubahasa mahkamah terhadapnya.

“Minta bicara”, katanya dari kandang tertuduh selepas diminta pengakuan daripada Hakim Rozina Ayob.

Mengikut tuduhan, Musa sebagai seorang ejen kerajaan negeri Sabah iaitu Ketua Menteri Sabah merangkap Pengerusi Lembaga Pemegang Amanah Yayasan Sabah, secara rasuah memperoleh untuk diri beliau suapan daripada enam individu iaitu wang keseluruhan berjumlah AS$63.3 juta (RM263,460,962.313).

Wang suapan itu ialah sebagai dorongan untuk melakukan perbuatan berhubung hal ehwal prinsipal beliau, iaitu memberikan kontrak konsesi balak Sabah kepada beberapa syarikat antaranya Syarikat Segar Tepat Sdn Bhd dan J V Lestari Sdn Bhd.

Kesalahan itu didakwa dilakukan di tujuh bank dan institusi kewangan di luar negara, antaranya HSBC Bank, Claymore Plaza dan Ocean Tower serta Credit Suisse, Raffles Place di Singapura dan Citi Bank Kowloon, UBS AG Bank, Central dan JP Morgan Chase Manhattan Bank di Hong Kong, China

Semua tuduhan terhadap Musa adalah mengikut Seksyen 11(a) Akta Pencegahan Rasuah 1997 (Akta 575) dan boleh dihukum mengikut Seksyen 16 Akta sama.

Jika disabitkan, beliau boleh dihukum maksimum penjara 29 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan jika ia dapat dinilai dalam bentuk wang, atau RM10,000 mengikut yang mana lebih tinggi.

Pendakwaan dijalankan pasukan pendakwaan diketuai Timbalan Pendakwa Datuk Seri Gopal Sri Ram manakala Musa diwakili peguam Amer Hamzah Arshad.

Sri Ram menawarkan Musa ikat jamin sebanyak RM5 juta bagi semua tuduhan.

Selepas mendengar hujahan Sri Ram dan Amer Hamzah, Hakim Rozina membenarkan Musa diikat jamin sebanyak RM2 juta dengan dua penjamin.

Hakim Rozina turut memerintahkan supaya pasport antarabangsa dan pasport diplomatik Musa diserahkan kepada mahkamah.

Mahkamah mengarahkan wang jaminan RM1 juta dibayar pada hari ini manakala baki dibayar pada Rabu ini.

Sebagai syarat tambahan, Musa disyaratkan berada di Kuala Lumpur sehingga wang jaminan selesai dibayar.

Hakim Rozina kemudian menetapkan sebutan kes pada 13 Disember ini. – Berita Harian


ESSCom siasat juragan bot tunda ditembak

LAHAD DATU, 6 Dis – Kawasan Keselamatan Khas Pantai Timur Sabah (Esscom) masih menjalankan siasatan berhubung seorang juragan bot tunda warga Indonesia cedera ditembak di perairan sempadan Kinabatangan-Tambisan, malam tadi.

Komander Esscom, Datuk Hazani Ghazali berkata dalam kejadian 8 malam itu, lelaki berusia 40-an itu cedera ditembak ketika sedang menunda bot Mantran 2 yang membawa 13 kru iaitu dua warga Malaysia dan bakinya warga Indonesia yang dalam perjalanan dari Bintulu, Sarawak ke Papua New Guinea.

“Terdapat sebuah bot dipercayai dinaiki empat individu membawa senjata api telah menghampiri bot tunda, sebelum seorang lelaki  melepaskan tembakan dan mengenai bahagian paha mangsa.

“Bot dinaiki suspek kemudian beredar ke perairan Tambisan,” katanya ketika dihubungi di sini, hari ini.

Bagaimana pun, Hazani berkata kru lain tidak mengalami sebarang kecederaan manakala  juragan  itu menerima rawatan di Hospital Lahad Datu.

Beliau berkata, pihaknya masih mengenal pasti motif kejadian berkenaan sama ada cubaan merompak atau menculik.


4 juta Isi Rumah Dapat Bantuan Tunai RM1,600

KUALA LUMPUR: Kerajaan bersetuju memberi bantuan sebanyak RM1,600 secara ‘one-off’ kepada empat juta isi rumah berpendapatan bulanan RM4,000 ke bawah.

Selain itu, kerajaan turut bersetuju memberi bantuan RM1,000 secara ‘one-off’ kepada 1.1 juta isi rumah berpendapatan antara RM4,000 hingga RM8,000 sebulan.

Perdana Menteri Tan Sri Muhyiddin Yassin berkata, Bantuan Prihatin Nasional, iaitu pemberian tunai secara one-off itu membabitkan peruntukan hampir RM10 bilion, dan buat pertama kalinya akan disalurkan juga kepada kumpulan M40.

“Mereka ini termasuk pekerja swasta, peneroka Felda, petani, nelayan, peniaga kecil dan semua yang tergolong dalam kumpulan M40 dan ke bawah,” katanya ketika mengumumkan Pakej Rangsangan Ekonomi Prihatin Rakyat (Prihatin) berjumlah RM250 bilion, tadi.

Beliau berkata, bagi isi rumah yang berpendapatan bulanan RM4,000 dan ke bawah bayaran RM1,000 akan dibayar pada April dan RM600 pada Mei.

Menurutnya, isi rumah berpendapatan antara RM4,000 hingga RM8,000 sebulan, pembayaran sebanyak RM500 akan dibuat pada April dan baki RM500 bulan Mei.

“Sebanyak RM800 akan diberikan kepada tiga juta individu bujang berusia 21 tahun ke atas dan berpendapatan bulanan RM2,000 dan ke bawah. Bayaran RM500 akan dibayar pada April dan baki RM300 pada Mei.

“Sebanyak RM500 diberikan kepada 400,000 individu bujang berusia 21 tahun ke atas yang berpendapatan bulanan lebih RM2,000 hingga RM4,000. Bayaran sebanyak RM250 akan dibuat pada April 2020 dan baki RM250 pada Mei,” katanya.

Beliau berkata, pelajar institusi pengajian tinggi akan menerima bantuan secara one-off sebanyak RM200 seorang yang akan dibayar pada Mei.

“Bantuan ini membabitkan peruntukan sebanyak RM270 juta kepada pelajar di pelbagai peringkat pengajian tinggi termasuk matrikulasi, Kolej Komuniti, Politeknik, IPTA dan IPTS.

“Begitu juga dengan golongan mudah terjejas seperti warga emas dan kanak-kanak di rumah perlindungan, orang kelainan upaya atau OKU, golongan gelandangan dan orang asal.

“Kerajaan akan bekerjasama dengan NGO dan usahawan sosial yang berkaitan untuk menyalurkan bantuan makanan, barangan penjagaan kesihatan dan tempat perlindungan untuk mereka dengan peruntukan sebanyak RM25 juta,” katanya.

Menurutnya, sebelum ini, Kerajaan bersetuju untuk menangguhkan bayaran balik PTPTN kepada semua peminjam selama enam bulan membabitkan kutipan sebanyak RM750 juta.

“Kini, Kerajaan bersetuju memberikan penangguhan bayaran balik pinjaman untuk tempoh yang sama kepada peminjam Perbadanan Tabung Pembangunan Kemahiran atau PTPK mulai 1 April 2020 hingga 30 September 2020, dengan anggaran kutipan sebanyak RM149.2 juta. Inisiatif ini akan memanfaatkan seramai 174,500 orang peminjam,” katanya.


SAFA harap GLC lunas tajaan

KOTA KINABALU: Di sebalik kegembiraan layak ke separuh akhir Piala Malaysia, Persatuan Bolasepak Sabah (SAFA) kini dihimpit masalah kewangan hinggakan gaji pemain pasukan itu turut tertunggak.

Presiden SAFA, Alijus Sipil berkata, persatuan itu kini dalam proses menuntut baki tajaan yang dijanjikan syarikat berkaitan kerajaan (GLC) bagi menyelesaikan masalah itu.

“Kami mengambil beberapa tindakan termasuk cuba dapatkan tajaan yang sudah dijanjikan dengan jumlahnya boleh menyelesaikan sebahagian besar masalah kewangan yang sedang dihadapi.

“Saya harap perkara ini (menerima tajaan yang dijanjikan) dapat diselesaikan dalam masa terdekat dan pada masa sama, kami juga mengharapkan bantuan kerajaan kegeri,” katanya di sini hari ini.

Sementara itu, Alijus berharap, pemain pasukan itu meneruskan semangat juang tinggi pada separuh akhir menentang Perak.

“Selepas enam tahun gagal layak dalam Piala Malaysia, Sabah kini di separuh akhir, satu-satunya pasukan dari Liga Perdana yang masih bertahan walaupun bersaing dengan pasukan Liga Super pada peringkat kumpulan dan suku akhir.

“Saya tahu ia bukan tugas mudah apa lagi ketika persatuan dibelenggu masalah kewangan hingga gaji pemain tertunggak, tapi mereka berjaya melakukannya berbekalkan semangat juang tinggi demi bola sepak negeri ini,” katanya.

Sabah akan bertandang ke Ipoh bagi separuh akhir pertama, Ahad ini sebelum menjadi tuan rumah separuh akhir kedua di Stadium Likas pada 21 Oktober depan.


Sabah Terima 170,000 PPE

KOTA KINABALU: Sabah menerima bantuan kelengkapan seperti peralatan perlindungan diri (PPE), penutup muka dan cecair basmi kuman sumbangan kerajaan China untuk membantu menangani penularan COVID-19 di negeri ini.

Semua 170,000 kotak berisi bantuan kelengkapan berkenaan tiba di Lapangan Terbang Antarabangsa Kota Kinabalu (KKIA) jam 3.15 petang tadi melalui penerbangan sewa khas AirAsia.

Ketua Menteri, Datuk Seri Mohd Shafie Apdal, berkata sumbangan terbabit adalah kerjasama dizahirkan antara kerajaan negeri bersama Konsulat China di Sabah dan ia sudah dimaklumkan kepada Menteri Luar Negeri, Datuk Seri Hishammuddin Hussein.

“Ia termasuklah bantuan kepakaran yang kita minta daripada republik sama supaya boleh membimbing dan melatih semua petugas perubatan seperti doktor serta jururawat yang ada bagi menangani wabak ini,” katanya.

Beliau berkata demikian ketika ditemui selepas menyaksikan ketibaan peralatan perubatan terbabit di terminal dua, KKIA hari ini.

Yang turut hadir ialah Konsul Jeneral China ke Sabah, Liang Caide.

Mengenai penularan COVID-19 di Sabah, Mohd Shafie berkata ia masih terkawal membabitkan 197 kes positif setakat semalam, dengan satu kematian dilaporkan.

Beliau berkata, kerajaan negeri sudah mengenal pasti pendekatan khusus untuk membendung COVID-19 dan kerjasama antara polis, tentera dan RELA turut diperketat khususnya untuk mengawal pergerakan rakyat.

“Kita melihat kemudahan yang boleh diperoleh dalam negara, selain cecair basmi kuman serta pakaian kegunaan perubatan yang boleh diperoleh daripada China.

“Jika inisiatif ini dapat dilaksanakan, kita dapat membantu anggota barisan hadapan di hospital untuk mempunyai perlindungan diri,” katanya. – Berita Harian


Polis Sabah Terima 25 Kenderaan Peronda Baharu

KOTA KINABALU: Polis Sabah menerima 25 kenderaan peronda polis (MPV) baharu jenis sedan 1.8 bagi melaksanakan kerja pencegahan jenayah di negeri ini.

Pesuruhjaya Polis Sabah Datuk Hazani Ghazali berkata, dengan penerimaan itu, Kontinjen Sabah khususnya Jabatan Pencegahan Jenayah dan Keselamatan Komuniti (JPJKK) kini mempunyai keseluruhan 225 kenderaan.

“Sebagai petugas barisan hadapan kita memang berharap MPV ini akan digunakan sepenuhnya untuk membantu masyarakat dalam pencegahan jenayah dan untuk memperlihatkan aset yang ada bagi memastikan penjenayah tidak meneruskan kegiatan mereka.

“Kita harapakan akan mendapat perolehan selepas ini dan JPJKK Sabah akan membuat pengagihan semula untuk daerah-daerah yang difikirkan perlu,” katanya.

Menurutnya, 25 kenderaan peronda ini akan diagihkan kepada 10 Ibu Pejabat Polis (IPD) seluruh Sabah termasuk dua di IPK Sabah sendiri manakala IPD Kota Kinabalu, Tawau dan Sandakan masing-masing akan menerima empat kenderaan.

“Lahad Datu, Semporna, Labuan serta Tuaran akan menerima dua kenderaan bagi setiap IPD dan setiap satu untuk Penampang, Beaufort serta Papar,” katanya.

Dalam perkembangan berasingan beliau mengesahkan seorang pegawai kanan polis di Keningau dikuarantin selepas dipercayai positif COVID-19.

“Pegawai terbabit kini dikuarantin dan tiada jangkitan setakat ini manakala semua kontak rapat sudah diarahkan menjalani pemeriksaan kesihatan COVID-19,” katanya sambil menambah segala langkah mengikut prosedur operasi standard (SOP) ditetapkan.

Sementara itu, beliau juga menasihatkan orang ramai agar menerima keputusan pendengaran hujahan mengenai rayuan berhubung pembubaran Dewan Undangan Negeri (DUN) Sabah di Mahkamah Rayuan Putrajaya dengan hati terbuka dan tidak menyebabkan sebarang keadaan serta situasi tidak diingini.

Beliau berkata demikian semasa Majlis Penyerahan MPV di IPK Sabah. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sahkan Lucinta Perempuan

JAKARTA: Polis mendedahkan jantina penyanyi dangdut Indonesia, Lucinta Luna yang ditahan selepas dipercayai terbabit dalam penyalahgunaan dadah jenis ecstasy, Selasa lalu, adalah perempuan.

Ini berdasarkan keputusan Pengadilan Negeri Jakarta Selatan yang membenarkan permohonan penukaran jantina Lucinta, tahun lalu.

Kepala Bidang Hubungan Masyarakat Polis Daerah Metro Jaya, Komisaris Besar Polis, Yusri Yunus mengesahkan perkara itu di Balai Polis Metro Jakarta Barat, hari ini, lapor agensi.

“Lucinta Luna sudah diakui sebagai perempuan sejak Disember lalu,” katanya.

Selasa lalu, Lucinta, 30, yang pernah menghasilkan video muzik single Bobo Di Mana bersama jutawan kosmetik, Datuk Seri Aliff Syukri Kamarzaman dan Muhammad Sajjad Kamaruzzaman atau Sajat, ditahan selepas disyaki terbabit dengan penyalahgunaan dadah.

Lucinta atau nama sebenarnya, Muhammad Fatah itu ditahan di apartmennya di Thamrin City, Jakarta Pusat, pada jam 1.30 pagi Selasa lalu.

Selebriti itu ditahan bersama tiga lagi rakannya iaitu seorang wanita dan pasangan suami isteri. Polis menemukan beberapa pil ecstasy di apartmennya.

Namun, penahanan Lucinta membuatkan polis bingung untuk menempatkan selebriti itu di lokap lelaki atau wanita, akibat keraguan status jantinanya.

Turut ditahan, ‘teman lelakinya’ yang kemudian disahkan polis sebenarnya adalah perempuan.

Lapor agensi, dengan keputusan Pengadilan Negeri Jakarta Selatan, Lucinta kini memiliki nama rasmi Ayluna Putri. – Agensi


(VIDEO) Rosakkan Pokok Cili Jiran, Ibu Seret, Hempas Ke Tanah Anak Perempuan

Baru-baru ini viral di media sosial negara jiran, video seorang ibu mengheret anak perempuannya di jalanan mengundang pelbagai reaksi netizen.

Kejadian itu berlaku pada Sabtu lalu di Banda Aceh, dirakam oleh jiran yang menyaksi perbuatan wanita itu yang marah dan mengheret kaki anaknya kira-kira 10-12 meter.

Mangsa menangis kerana kepala dan badannya terasa sakit akibat diseret.

Si ibu enggan peduli dengan tangisan itu, lalu menghempas mangsa ke tanah.

Video viral itu juga menarik perhatian dari pihak polis yang kemudian menahan wanita berkenaan kerana didakwa berlaku kejam terhadap anaknya sendiri.

Siasatan mendapati, si ibu bertindak sedemikian kerana anaknya telah merosakkan tanaman cili milik jiran mereka.

Bagaimanapun, polis membebaskan wanita itu setelah keterangannya diambil kerana dia masih mempunyai anak kecil berusia setahun, yang masih menyusu badan.

Difahamkan, keluarga berkenaan baru sahaja menetap di kampung itu sejak tiga bulan lalu. Ketika kejadian, suami wanita itu tiada di rumah kerana bekerja di luar kawasan.

Polis juga menegur tindakan perakam yang menyebarkan video itu kerana individu terbabit bukan sahaja boleh mencegah kejadian itu daripada berlaku, malah boleh menghubungi polis untuk meminta bantuan.

Polis kini sedang mengesan individu yang merakam dan menyebarkan video itu.


JHL Terima Laporan Buaya Di Projek Lapangan Terbang Sandakan

SANDAKAN: Jabatan Hidupan Liar belum menerima laporan mengenai kemunculan terbaharu buaya di tapak projek pembesaran landasan Lapangan Terbang Sandakan, di sini.

Pegawai Hidupan Liar Sandakan, Hussien Muin, berkata pihaknya hanya menerima laporan mengenai seekor buaya pada awal tahun ini dan pemeriksaan sudah dibuat di kawasan berkenaan, namun reptilia itu belum ditemui.

Katanya, berdasarkan laporan penilaian kesan alam sekitar, tapak projek itu adalah kawasan tanah nipah yang diketahui adalah habitat spesies buaya.

“Kita harap jika ditemui semula di dalam kawasan pelaksanaan projek, pihak berkaitan lapor segera.

“Ia bagi membolehkan kerja menangkap dan memindahkan buaya dapat dilakukan segera,” katanya ketika dihubungi di sini, hari ini.

Semalam, beberapa keping gambar menunjukkan seekor buaya tular menerusi WhatsApp dengan mesej mendakwa reptilia berkenaan banyak ditemui di tapak projek pembesaran landasan Lapangan Terbang Sandakan.

Pada Mei lalu, satu video turut tular menunjukkan seekor buaya cuba melawan sebuah jengkaut dengan kejadian turut dipercayai berlaku di tapak projek berkenaan.

Spesies buaya adalah termasuk dalam Enakmen Pemeliharaan Hidupan Liar 1997.

Berdasarkan Seksyen 38(6) enakmen itu, adalah menjadi suatu kesalahan jika gagal memberikan apa-apa pemberitahuan dan jika disabitkan kesalahan, boleh didenda tidak kurang RM100,000 dan tidak lebih RM500,000 atau dipenjarakan selama tempoh tidak melebihi lima tahun atau kedua-duanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cara Mohon i-Sinar KWSP Online – Permohonan Tanpa i-Akaun

Cara mohon i-Sinar KWSP yang mengizinkan anda membuat pengeluaran sebanyak yang lebih besar iaitu RM10,000.

Yang menariknya, pengeluaran duit KWSP ini adalah dari Akaun 1. Bagus bukan?

Untuk makluman, orang yang buat keluarkan duit KWSP Akaun 1 i-Sinar melalui i-Sinar portal ini hanya orang yang terjejas pendapatan akibat COVID-19 sahaja.

Jadi, jika anda tidaklah terjejas sangat, iaitu gaji tidak turun 30% dan saja-saja mahu keluarkan RM10,000, itu adalah tidak dibenarkan.

Berikut ialah cara untuk buat permohonan pengeluaran i-Sinar tanpa perlu login i-Akaun. Anda hanya boleh login i-Sinar. bermula 21 Disember 2020.

Portal i-Sinar di https://isinar.kwsp.gov.my kini sudah dibuka.

Sila layari portal rasmi i-Sinar di sini: https://isinar.kwsp.gov.my

Kalau ikut prosedur i-Lestari sebelum ini, ia adalah seperti di bawah

Pemohon mestilah belum lagi mencapai umur 55 tahun semasa permohonan permohonan pengeluaran i-Sinar tanpa i-Akaun dibuat.

Pilih Amaun di bahagian Amaun Dimohon Sebulan (RM)

Untuk permohonan pengeluaran i-Sinar dengan portal baru ini, sila pilih amaun mengikut baki yang ada dalam Akaun 1 EPF

Selepas buat pilihan Amaun, pilih Bank

Pilihan Bank untuk permohonan pengeluaran i-Sinar online adalah seperti berikut:

Masukkan Akaun Bank (Simpanan / Semasa) Aktif untuk buat pengeluaran i-Sinar online ini

Kesilapan dalam memberikan nombor akaun bank yang tidak aktif akan menyebabkan duit i-Sinar tidak masuk

Kesilapan dalam memasukkan nombor akaun bank juga, walaupun akaun masih aktif, akan menyebabkan masalah

Tick pada bahagian Saya dengan ini mengesahkan bahawa saya telah membaca, memahami, dan bersetuju dengan Perakaun Terma & Syarat yang ditetapkan.

Tick Saya bukan robot bagi meneruskan permohonan pengeluaran i-online

Akan keluar 16 petak gambar untuk dipilih

Ikut arahan untuk pilih semua petak yang mengandungi sesuatu gambar yang ditentukan

Contohnya: gambar lampu isyarat, lintasan pejalan kaki, gunung atau bukit dan lain-lain lagi

Jika tidak ada gambar, klik langkau

Permohonan baru pengeluaran i-Sinar tanpa i-Akaun kini sudah selesai.

Bila boleh mohon i Sinar KWSP?

Sudah ada maklumat rasmi berkenaan tarikah bila boleh apply i-Sinar.

Bagi Kategori 1 iSinar, anda boleh mohon bermula:

Bagi Kategori 2 iSinar, anda boleh mohon lewat sedikit daripada Kategori 1 iaitu bermula:

Sila ambil maklum bahawa anda hanya boleh memilih satu saluran sahaja untuk membuat permohonan.

Seperti i-Lestari sebelum ini, jika anda memilih untuk mohon i-Sinar KWSP menggunakan i-Akaun, maka guna i-Akaun sahaja

Jika anda memilih untuk mohon i-Sinar KWSP menggunakan portal i-Sinar, maka guna i-Sinar sahaja

Anda tidak boleh menggunakan kedua-duanya. Walaupun anda mohon iSinar KWSP menggunakan kedua-dua saluran, hanya satu saluran sahaja yang akan diluluskan.

Jika anda memilih untuk membuat pengeluaran i-Sinar menggunakan i-Akaun, sila baca cara daftar i-Akaun terlebih dahulu sebelum meneruskan dengan cara daftar i-Sinar KWSP.

Syarat kelayakan terbahagi kepada dua iaitu:

Individu yang layak memohon iSinar mestilah orang yang:

Bekerja di dalam sektor ekonomi gig seperti GrabCar, GrabFood, Foodpanda, Lalamove dan lain-lain

Pekerja yang diberi notis cuti tanpa gaji

Sekarang, anda sudah tahu siapa yang layak iaitu selalunya golongan B40. Sekarang, bagaimana pula dengan syarat dan kriterianya untuk membolehkan anda teruskan dengan cara mohon i-Sinar apabila sudah dibuka nanti?

Anda tidak mencarum dengan KWSP sekurang-kurangnya selama 2 bulan berturut-turut semasa permohonan

Contohnya, dua bulan lepas, majikan langsung tak mencarum duit KWSP anda. Duit company pun tak masuk, duit KWSP anda pun dia tak masukkan. Maka, anda boleh buat permohonan iSinar.

Anda masih bekerja, tapi mengalamai pengurangan gaji pokok sebanyak 30% dan ke atas selepas 1 Mac 2020

Contohnya, jika gaji basic anda ialah RM1500, tiba-tiba dek kerana PKPB ini, gai berkurang menjadi RM1000. Maka, anda menepati kriteria untuk memohon iSinar.

Individu yang layak memohon iSinar mestilah orang yang masih bekerja. Jadi, kami andaikan:

Sekarang, anda sudah tahu siapa yang layak iaitu kebiasaannya golongan M40. Sekarang, bagaimana pula dengan syarat dan kriterianya untuk meneruskan cara mohon i-Sinar apabila sudah dibuka nanti?

Anda masih bekerja, tetapi mengalami pengurangan pendapatan keseluruhan sebanyak 30% dan ke atas selepas 1 Mac 2020

Pemotongan tuntutan lebih masa (overtime claim)

Pengurangan di atas perlu dibuktikan dengan dokumen

Tidak seperti Kategori 1 yang lebih mudah permohonannya, Kategori 2 perlu menyediakan:

Slip gaji sebelum dan selepas pengurangan pendapatan

Notis berhenti kerja yang diberikan majikan

Surat pemotongan tuntutan kerja lebih masa (OT claim)

Jika dokumen seperti yang dinyatakan di atas tidak dapat disediakan, anda boleh sertakan supporting document yang lain seperti:

Pastikan anda buat semakan penyata KWSP online setiap kali selepas buat permohonan untuk semak baki terkini. Jika terlupa nombor ahli, boleh baca cara check KWSP guna no IC.


Tambah Baik Mekanisme Pengeluaran KWSP Kepada Bayaran ‘One-Off’ RM10,000, Kata Najib

PETALING JAYA: Bekas perdana menteri Najib Razak menggesa kerajaan mengkaji semula keputusan membenarkan had pengeluaran simpanan KWSP sebanyak RM500 sebulan kepada mereka yang kehilangan pekerjaan dengan menambah baik mekanisme itu kepada pembayaran “one-off” sehingga RM10,000.

“Kenapa nak teruskan dengan had pengeluaran RM500 sebulan hanya untuk mereka yang kehilangan kerja sahaja jika ia tidak memenuhi keperluan dan kehendak ramai?

“Adakah hanya 600,000 warga Malaysia yang hilang kerja perlu dibantu?

“Bagaimana pula dengan mereka yang tak hilang kerja, tetapi pendapatan bulanan mereka turun mendadak sebab elaun kerja lebih masa, komisyen dan sebagainya dikurangkan atau gaji asas mereka dipotong majikan?,” soalnya menerusi catatan di Facebook hari ini.

Najib yang juga bekas menteri kewangan berkata, pembayaran “one-off” sehingga RM10,000 daripada Akaun 1 KWSP amat diperlukan oleh pencarum ketika masing-masing berdepan tekanan ekonomi sara hidup.

“Antara sebabnya, pembayaran ‘one-off’ ini sebanyak RM10,000 boleh digunakan sebagai penyelesaian hutang tunggakan mereka seperti bil utiliti, bayaran sewa atau pinjaman rumah, keperluan untuk anak-anak, caruman insurans tertunggak dan sebagainya.

“Jika tak boleh buat RM10,000, boleh pertimbangkan bayaran RM3,000 atau RM5,000 sekali gus. Bakinya dibayar secara beransur setiap bulan untuk 3 atau 6 bulan lagi,” jelasnya.

Najib berkata, pengeluaran “one-off” sebanyak RM10,000 itu juga boleh digunakan sebagai modal asas untuk memulakan perniagaan kecil, terutama mereka yang diberhentikan kerja.

“Rakyat juga boleh menjadikan wang tersebut sebagai modal permulaan untuk memulakan perniagaan secara dalam talian atau “online business” yang kini semakin pesat mengembang.

“Keperluan ini tidak dapat dipenuhi sekiranya dibayar cuma RM500 setiap bulan sahaja,” katanya yang mengambil contoh inisiatif itu akan membantu mengembangkan lagi perniagaan Warung Kapten oleh seorang juruterbang bernama Kapten Azrin yang turut terkesan dibuang kerja ketika pandemik ini.

“Sudah tentu, pengeluaran “one-off” RM10,000 ini dapat membantu Kapten Azrin mengembangkan perniagaan warung ini.

“Secara tidak langsung, Mak Cik Kiah juga dapat mengembangkan lagi perniagaan pisang goreng beliau kepada perniagaan air tebu dan sebagainya.”

Kerajaan baru-baru ini mengumumkan bahawa pencarum KWSP yang kehilangan pekerjaan boleh mengeluarkan sehingga RM500 sebulan dari Akaun 1 selama 12 bulan berikutan tekanan ekonomi akibat pandemic Covid-19.

KWSP dalam kenyataannya berkata, kemudahan akses ke Akaun 1 ahli itu yang dikenali sebagai i-Sinar akan diumumkan secara terperinci pada 18 Nov ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wabak Demam Babi Afrika Menular Ke Enam Daerah Lain Di Sabah

KOTA KINABALU: Penularan virus Demam Babi Afrika (ASF) ke enam daerah lain di Sabah menyebabkan daerah terlibat akan turut diisytiharkan sebagai kawasan wabak ASF.

Timbalan Ketua Menteri, Datuk Seri Panglima Dr Jeffrey Kitingan berkata, virus ASF yang mula dikesan dalam kalangan babi peliharaan di Pitas dan Kota Marudu, kini telah merebak ke kawasan Lahad Datu, Sandakan, Kinabatangan, Beluran dan Telupid.

Ini termasuk kes kematian babi hutan di sebuah resort di Kinabatangan yang tular di media sosial pada minggu lepas.

Oleh itu, kerajaan akan mengisytiharkan daerah-daerah terbabit sebagai kawasan wabak selaras dengan Enakmen Haiwan 2015. Pengisytiharan ini akan dibuat mengikut daerah dan pengurusan pejabat daerah bagi membolehkan Jabatan Perkhidmatan Haiwan (JPH) melaksana langkah kawalan menerusi Jawatankuasa Pengurusan Bencana Daerah.

Seiring dengan itu, kerajaan negeri juga akan mewujudkan Jawatankuasa Pengurusan Krisis Penyakit ASF yang akan dipengerusikan oleh Pengarah JPH Sabah.

Menteri Pertanian dan Perikanan ini berkata, jawatankuasa ini akan mencadangkan polisi berkaitan bagi mengawal serta menghentikan penularan virus ASF secepat mungkin.

Jawatankuasa itu akan melibatkan pasukan keselamatan Jabatan Hidupan Liar (JHL), wakil Kementerian Kerajaan Tempatan dan Perumahan, wakil Pejabat Peguam Besar Negeri dan agensi berkaitan.

Dalam pada itu, Jeffrey memberi jaminan bahawa ladang ternakan babi di Tawau, Sandakan, Tenom, Papar, Tuaran dan Penampang yang membekalkan kebanyakan produk daging babi di Sabah tidak dijangkiti virus ini.

“Untuk itu, kita mesti memastikan kawasan ini bebas ASF bagi membolehken pengeluaran daging babi untuk kegunaan tempatan tidak terjejas.

“Walaupun ASF tidak menjangkiti manusia, ia boleh menjejaskan ekonomi dan kehidupan masyarkat. Atas sebab itulah, kita perlu mengawal penularan virus ini,” katanya dalam satu kenyataan, hari ini.

Jeffrey berkata, babi di daerah diisytihar sebagai kawasan wabak juga akan dilupuskan bermula daripada kawasan virus itu dikesan.

Beliau berkata, JHL Sabah juga akan membantu mengawal penularan virus ASF dalam kalangan babi hutan liar agar tidak menular kepada babi komersial, dengan menghentikan pengeluaran lesen memburu dan melarang penjualan sinalau bakas seperti dinyatakan sebelum ini.

Setakat ini, sebanyak 110 ekor babi di sembilan kampung yang diisytiharkan sebagai kawasan wabak telah dilupuskan.

JPH juga telah melaksanakan kempen kesedaran di 54 kampung daripada keseluruhan 182 kampung di Pitas.

Setakat semalam, 347 sampel telah diambil daripada beberapa daerah bagi mengesan penularan virus ASF di seluruh Sabah. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Paunovic intai final Piala Malaysia

KOTA KINABALU: Penyerang import Sabah, Rodoljub Paunovic sedia bermati-matian bagi membantu pasukan itu mara ke final Piala Malaysia buat kali pertama sejak 2003.

Pemain berusia 33 tahun dari Serbia itu berkata, Sabah mungkin bukan pasukan pilihan untuk layak ke final, namun dia percaya mereka mampu mengejutkan Perak selepas menyingkirkan beberapa lawan dari Liga Super sebelum ini.

“Kami hanya selangkah lagi untuk ke final dan kami tidak akan memberi sebarang alasan untuk mencapai ke arah itu, secara peribadi saya akan bekerja lebih keras pada aksi separuh akhir.

“Anda sedia maklum Perak pasukan yang bagus selain terbukti dengan rekod mereka dalam Liga Malaysia. Di atas kertas mereka mungkin pasukan pilihan, tapi kami faham situasi ini dan akan bekerja lebih keras untuk menyukarkan mereka,” katanya ketika dihubungi hari ini.

Paunovic yang menyertai Sang Badak pada pertengahan musim ini turut berharap penyokong pasukan itu membanjiri Stadium Likas pada separuh akhir kedua, 21 Oktober depan.

“Pengalaman beraksi di hadapan lebih 20,000 penyokong pada suku akhir lalu menjadi memori indah buat saya. Saya harap perkara sama berulang.

“Selain itu, saya harap penyokong kami yang berada di Semenanjung akan turun beramai-ramai ke Ipoh untuk memberi sokongan.

“Walaupun suara mereka mungkin ditenggelamkan oleh penyokong tuan rumah, namun kehadiran mereka menjadi suntikan semangat buat kami,” katanya yang menjaringkan gol tunggal penentu kemaraan Sabah ketika menentang Kelantan di Likas.

Sabah akan bertandang ke Stadium Perak di Ipoh, Ahad ini bagi separuh akhir pertama.

Mereka bertemu Perak dalam tiga separuh akhir Piala Malaysia, menang dua kali pada 2002 dan 2003, namun tewas pada 2007.


Mangsa Banjir Di PPS Di Beaufort Kini 443 Orang

KOTA KINABALU, 12 Dis: Jumlah mangsa banjir dari Beaufort yang dipindahkan ke Pusat Pemindahan Sementara (PPS) di Dewan Selagon, Beaufort, bertambah kepada 443 orang, setakat pukul 7.00 malam ini.

Angkatan Pertahanan Awam Malaysia Sabah dalam satu kenyataan hari ini memaklumkan jumlah itu membabitkan 157 keluarga dari lebih 20 kampung di Beaufort dan Membakut, yang terjejas akibat banjir yang melanda sejak Selasa lepas.

Antara kampung yang terjejas termasuk Kampung Bambangan, Kampung Sinoko, Kampung Poring dan Kampung Baitam Laut.

Setakat pukul 6.00 petang ini, paras air Sungai Padas mencatatkan bacaan terkini 6.98 meter, yakni paras normal, manakala paras air Sungai Membakut pula merekodkan bacaan terkini 6.19 meter, yang berada dalam paras amaran.


(VIDEO) ‘Aku Sudah Sah Islam’ – Pesakit Covid-19

SANDAKAN: Seorang pesakit Covid-19 yang memeluk Islam di katil hospital tempatnya menerima rawatan, melahirkan kegembiraan dengan agama baharunya itu.

“Aku sudah sah Islam,” kata Laimi @ Nur Laila Tinggi, 66, yang berketurunan Dusun dan dilahirkan dalam agama Kristian dari Beluran.

Itulah reaksinya selepas memeluk agama Islam, seperti yang dikongsikan oleh anak sulungnya Firdaus Fringco Abdullah, 45.

Sebuah video berdurasi dua minit yang memaparkan Nur Laila mengucap dua kalimah syahadah ketika terbaring di atas katil dan bernafas menggunakan alat bantuan pernafasan, di hadapan tiga jururawat di Hospital Duchess of Kent (HDOK) di sini, tular sehingga mengundang tanggapan netizen bahawa dia memeluk Islam tanpa pengetahuan ahli keluarganya.

“Kami (keluarga) membuat panggilan video minggu lalu dan pada masa itu ibu menyatakan niatnya (untuk memeluk Islam) yang menyentuh hati kami,” katanya kepada Bernama ketika dihubungi di sini, hari ini.

Firdaus berkata beliau membuat hantaran dalam Facebook untuk menjelaskan tanggapan yang timbul mengenai keadaan ibunya ketika menerima rawatan di HDOK.

“Saya rasa bertanggungjawab untuk menjelaskan hal itu menerusi Facebook kerana ibu saya masih mempunyai saudara-mara yang bukan Muslim.

“Ibu pernah menyatakan hasratnya untuk memeluk agama Islam kerana empat daripada lima anaknya serta beberapa adik-beradiknya juga sudah memeluk Islam,” katanya.

Firdaus berkata beliau telah menghubungi seorang pegawai di hospital itu memohon sekiranya ibunya boleh dibimbing untuk mengucap dua kalimah syahadah di atas katil hospital dan kira-kira 4 petang, 9 September lalu, ibunya sah bergelar saudara baharu.

Beliau berkata Nur Laila yang menghidap penyakit buah pinggang dan telah melengkapkan vaksinasi Covid-19, dimasukkan ke hospital pada 4 September dan memerlukan alat bantuan pernafasan.

“Alhamdulillah, ibu saya semakin pulih dengan tiada lagi batuk dan dia juga boleh merasa makanan sekarang.

“Ibu tidak ditidurkan dan tidak dirawat di unit rawatan rapi,” katanya.

Firdaus berkata ibunya belum lagi dibenarkan keluar dari hospital dan masih dalam pemantauan berikutan keadaan buah pinggangnya.

Beliau juga mengucapkan terima kasih kepada pihak hospital dan kakitangan kesihatan atas dedikasi mereka dalam merawat pesakit Covid-19 termasuk sepanjang rawatan ibunya di HDOK itu.

“Mereka (hospital dan kakitangan kesihatan) wajar diiktiraf sepanjang masa. Perkhidmatan mereka melangkaui tugas yang bukan hanya perubatan tetapi juga kemanusiaan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 lagi batalion PGA perkukuh pertahanan Sabah

PAPAR: Cadangan penubuhan dua lagi batalion Pasukan Gerakan Am (PGA) di Kunak dan Kudat akan memperkasakan lagi kawalan keselamatan di Sabah.

Komander Briged Sabah PGA, Datuk Zanuddian Samsu Hadi berkata, di Sabah setakat ini ada lima batalion iaitu di Kota Kinabalu, Lahad Datu, Beluran, Sandakan dan Tawau.

“Kita ada lima batalion dan kerajaan ada cadangan menubuhkan dua lagi batalion yang telah diluluskan iaitu Batalion 21 di Kunak dan satu lagi Batalion 22 di Kudat.

“Apabila ditubuhkan dua lagi akan menjadi tujuh batalion semuanya. Bagaimanapun, penubuhan bagi Batalion 21 di Kunak belum diketahui lagi namun jawatan dan tempat sudah ada iaitu di belakang Hospital Kunak,” katanya ketika ditemui media selepas hadir ke Perhimpunan Bulanan Pemakaian Pangkat Briged Sabah PGA di Padang Kawad Briged Sabah, di Kinarut, di sini, hari ini.

Beliau berkata sekiranya penubuhan dua batalion dilakukan, briged akan dibahagikan kepada dua bahagian iaitu Briged Sabah Utara dan satu lagi Briged Sabah Selatan.

“Sekiranya ditubuhkan batalion terbabit, Batalion 14 di Tawau dan Batalion 17 di Lahad Datu akan menjadi Briged Sabah Selatan dengan pertambahan Batalion 21 di Kunak.

“Manakala Batalion 16 Kota Kinabalu dan Batalion 22 yang akan dibuat di Kudat, serta Batalion 20 di Beluran dan Batalion 15 di Sandakan akan jadi Briged Sabah Utara,” katanya.

Zanuddian berkata, ia adalah rancangan masa depan yang akan dilaksanakan untuk keselamatan di Sabah.

“Saya difahamkan, ia sudah lama dicadangkan tetapi tunggu pihak atasan laksanakannya nanti,” katanya. – Berita Harian


246 Rumah Ditanda Merah, 5 Penagih Dadah Ditahan

TAWAU; 14 MARCH 2019 (Khamis) – Sebanyak 246 rumah telah ditanda Merah kerana dibina tiada kebenaran pihak Majlis Perbandaran Tawau (MPT) di Kampung Titingan iaitu langkah berterusan operasi pemutihan di kampung-kampung setinggan dan kawasan hotspot di daerah Tawau, hari ini.

Ketua Polis Daerah Tawau, ACP Fadil Marsus berkata, sebanyak 352 rumah telah diperiksa menerusi operasi ‘op sarang khas’, manakala sebanyak 116 rumah yang lain telah ditanda Putih merupakan rumah yang dibina dengan kebenaran MPT.

Beliau berkata, pihak Polis turut mengadakan perjumpaan dengan penduduk kampung yang turut disertai oleh ketua kampung bertempat di Pondok Polis Titingan bagi menerangkan tujuan ‘Operasi Sarang Khas’ dijalankan.

Menerusi pertemuan itu, penduduk kampung turut dijelaskan pemeriksaan Polis terhadap orang awam turut dilengkapi sistem ‘Mobile Interpol Network Device’ (MIND).

Selain itu, turut dijelaskan bahawa IPD Tawau telah mengabungkan ‘Operasi Sarang Khas’ di kawasan hotspot dan ‘Operasi Maharlika 2’ secara Bersepadu dengan penglibatan pelbagai agensi-agensi penguatkuasaan lain di daerah Tawau.

ACP Fadil berkata, Operasi Sarang yang dijalankan bermula pukul 8 pagi dan berakhir 1 tengahari itu telah berjaya menahan lima individu kerana terlibat dengan Penyalagunaan Dadah.

Kesemua individu berkenaan ditahan dibawah Seksyen 15(1)(a) Akta Dadah Berbahaya (ADB) 1952 dan salah seorang dari suspek turut disiasat dibawah Seksyen 12 (2) Akta Dadah Berbahaya (ADB) 1952.

Operasi selama lima jam itu disertai 19 pegawai dan 121 anggota dari pelbagai agensi penguatkuasa termasuk Agensi Penguatkuasaan Maritim Malaysia (APMM), ESSCOM, Interpol Bukit Aman D12, Jabatan Imigresen Malaysia (JIM), Pasukan Polis Marin (PPM), Pasukan Gerakan Am (PGA) dan Sukarelawan PDRM.


KKM Manipulasi Data Covid?, Ingat Tuduhan Sedemikian Boleh Berdepan Tindakan

PORT DICKSON: Orang ramai diingatkan supaya tidak sewenang-wenangnya membuat tuduhan di media sosial kononnya Kementerian Kesihatan Malaysia (KKM) sengaja memanipulasi data harian kes positif COVID-19.

Menteri Kanan Pertahanan, Datuk Seri Ismail Sabri Yaakob berkata, mereka yang membuat tuduhan demikian boleh dikenakan tindakan undang-undang di bawah Ordinan Darurat.

“Menguar-uarkan cerita tidak betul boleh diambil tindakan oleh polis. Buat berita palsu dan tidak benar adalah salah dan boleh diambil tindakan.

“Lagipun apa untungnya kepada mereka yang tiba-tiba bercakap dan buat ‘posting’ mengatakan nombor itu tak betul dan sengaja diadakan? Apa untungnya kepada yang buat berita itu?” katanya pada sidang akhbar selepas Majlis Berbuka Puasa Bersama Warga Pemerintahan Latihan dan Doktrin Tentera Darat (PLDTD), Pusat Latihan Asas Tentera Darat di sini pada Isnin.

Beliau berkata demikian mengulas tindakan sesetengah netizen yang menuduh KKM sengaja memanipulasi data harian kes positif COVID-19 di negara ini.

Sementara itu, Ismail Sabri berkata, beliau tidak mahu memberi amaran, sebaliknya mengharapkan orang ramai dapat sama-sama membantu tugas KKM dan pihak berkuasa untuk menjaga kepentingan semua rakyat di negara ini.

Jelas beliau, tiada sebab untuk KKM memanipulasi data harian kes positif COVID-19 kerana ia diperoleh melalui sistem maklumat dan kesihatan awam daripada setiap negeri pada jam 12 tengah hari setiap hari.

“Jumlah keseluruhannya barulah diumumkan KKM. Kalau dari segi laporan, penggunaan hospital semakin banyak dan penggunaan katil semakin bertambah. Maknanya ramai yang positif,” kata beliau.

Menurutnya, ia menunjukkan kes positif COVID-19 itu benar-benar berlaku dan tiada alasan KKM mahu memanipulasikan nombor.

“Kalau boleh kita nak kosong, lagi baik dan senang kerja kita, selesai. Tapi kes meningkat semula dan ini tak berlaku di Malaysia saja, tapi di seluruh dunia,” ujarnya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Filipina Urus Kemasukan Haram Warga Asing Ke Sabah Untuk Dihantar Ke Semenanjung Ditahan

17 Jun – Seorang lelaki Filipina yang disyaki mendalangi sindiket ‘Abang Botak’ yang menjual kad pengenalan Malaysia (MyKad) palsu kepada rakyat asing, ditahan dalam operasi di sebuah premis di Manjung Perak, pada Sabtu.

Turut ditahan dalam serbuan Jabatan Imigresen Perlis pada pukul 2 pagi itu ialah sembilan rakyat asing berusia antara dua dan 57 tahun, termasuk sepasang suami isteri dan dua anak mereka yang masing-masing berusia tiga dan enam tahun.

Operasi itu dibuat dipercayai susulan daripada penahanan seorang lelaki dikenali sebagai ‘Abang Botak’ bersama lapan lelaki rakyat asing, dalam serbuan di Bukit Keteri, Padang Besar. Jumaat lepas.

Pengarah Imigresen Perlis Basri Othman pada sidang akhbar hari ini berkata dengan penahanan lelaki Filipina yang dikenali sebagai ‘Abang Jalak’ berusia 55 tahun itu, pihaknya percaya berjaya melumpuhkan sindiket yang menguruskan kemasukan rakyat asing secara haram ke Sabah, untuk dibawa ke Semenanjung Malaysia.

“Kami turut merampas dua MyKad tulen, satu MyKad palsu, dua sijil nikah palsu dan beberapa kad lain daripada ‘Abang Jalak’ dan rakyat asing itu,” katanya.

Beliau berkata siasatan awal mendapati sindiket terbabit akan menyeludup masuk rakyat Filipina ke Sabah melalui laut, dan setelah memperoleh MyKad barulah mereka dibawa memasuki semenanjung Malaysia dengan kapal terbang.

Beliau berkata sindiket itu menjual MyKad palsu kepada rakyat asing pada harga RM500 hingga RM1,000 satu.


Bantuan RM500 Untuk B40, Penerima BPR

KUALA LUMPUR, 17 Mac : Golongan B40 yang hilang pendapatan akan menerima bantuan tunai sekali beri sebanyak RM500 sementara penerima Bantuan Prihatin Rakyat (BPR) berpendapatan RM1,000 ke bawah akan menerima bayaran tambahan sebanyak RM500 mulai Jun ini.

Perdana Menteri Tan Sri Muhyiddin Yassin berkata bantuan melibatkan peruntukan RM1.2 bilion kepada 2.4 juta penerima itu adalah antara inisiatif di bawah Program Strategik Memperkasa Rakyat dan Ekonomi (PEMERKASA) bagi membantu golongan kehilangan pendapatan.

“Dalam menghadapi cabaran wabak ketika ini, kerajaan akan terus memelihara kebajikan rakyat terutamanya mereka yang masih terjejas.

“Inisiatif kali ini akan lebih tertumpu kepada golongan rentan, kurang upaya dan mereka yang kehilangan pekerjaan,” katanya dalam pengumuman khas PEMERKASA yang disiarkan secara langsung melalui stesen televisyen utama dan platform media sosial di sini.

Kedua-dua kategori penerima bantuan berumur antara 21 hingga 60 tahun dan mereka tidak perlu membuat pendaftaran permohonan.

Bantuan akan dibayar ke akaun penerima selepas pengesahan kehilangan pendapatan dan semakan silang dibuat melalui sistem Lembaga Hasil Dalam Negeri (LHDN), Kumpulan Wang Simpanan Pekerja (KWSP) dan Pertubuhan Keselamatan Sosial (PERKESO).

Individu berstatus bankrap juga akan diberi kelonggaran untuk membuka akaun bank secara dalam talian bagi memudahkan mereka menerima bantuan kerajaan melalui permohonan e-mel kepada Jabatan Insolvensi yang mentadbir kes mereka.

“Sebarang bantuan tunai yang dikreditkan tidak akan mengalami sebarang potongan ansuran bulanan,” katanya.

Perdana Menteri berkata kerajaan juga bersetuju memanjangkan tempoh kuat kuasa perlindungan bagi ketidakupayaan untuk melaksanakan obligasi kontraktual yang akan berakhir pada 31 Mac sehingga 30 Jun, selain memperluas jenis kontrak yang terlibat.

Bagi menambah baik program bantuan rentan bandar, kerajaan menyediakan peruntukan RM100 juta untuk program bantuan barangan dapur melalui inisiatif pembelian tanpa tunai memanfaatkan 300,000 isi rumah miskin di bandar-bandar utama seluruh negara.

Bagi membantu golongan gelandangan, beliau berkata Dewan Bandaraya Kuala Lumpur (DBKL) menubuhkan Anjung Kelana di Taman Desa Kuala Lumpur sebagai pusat perlindungan sementara.

Mengenai inisiatif mySalam berhubung COVID-19, Muhyiddin berkata ia telah memafaatkan lebih 70,000 golongan B40 dengan jumlah bayaran RM40 juta.

Bagi menambah baik skim itu, golongan B40 yang dibenarkan untuk dikuarantin di rumah kerana wabak tersebut layak menerima manfaat bayaran penggantian pendapatan sebanyak RM50 sehari selama maksimum 14 hari tertakluk kepada pengesahan Pegawai Perubatan.

Kerajaan juga akan memperuntukkan RM30 juta untuk meluaskan perkhidmatan kesihatan program klinik bergerak ke seluruh negara melalui program KPT PRIHATIN, KOMUNITI SEJAHTERA (KRIS) dalam menyediakan rawatan asas dan pemeriksaan percuma kepada warga tempatan.

Perdana Menteri berkata Jabatan Kebajikan Masyarakat akan melantik 2,500 orang pegawai tambahan di bawah inisiatif MySTEP dalam melaksanakan proses verifikasi penerima bantuan.

PEMERKASA bernilai RM20 bilion menumpukan 20 inisiatif strategik bagi melonjakkan pertumbuhan ekonomi, menyokong perniagaan dan meneruskan bantuan bersasar kepada rakyat dan sektor yang masih terkesan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost